AS tawar ganjaran tunai pada individu mahu terima vaksin

WASHINGTON, 20 Zulhijjah 1442H, Jumaat – Presiden Amerika Syarikat (AS), Joe Biden mendesak kerajaan tempatan memberikan ganjaran tunai kepada mana-mana individu yang mendapatkan vaksin COVID-19, sebagai mendorong lebih ramai menerima imunisasi ketika kes jangkitan varian Delta melonjak di negara itu.

Pada masa sama, Biden turut menetapkan peraturan baharu supaya pekerja persekutuan memberikan bukti vaksinasi atau ujian saringan berkala, selain mewajibkan pemakaian pelitup muka serta melaksanakan sekatan perjalanan.

AS dilihat ketinggalan dengan negara maju lain dalam mencapai kadar vaksinasi, walaupun sudah memperuntukkan pemberian imunisasi itu secara percuma.

Usaha White House mendesak rakyatnya yang meragui vaksin telah mencetuskan tembok sentimen anti-vaksin, salah informasi dan perpecahan politik.

Keputusan Biden menetapkan berjuta-juta pekerja dan kontraktor persekutuan menunjukkan bukti vaksinasi adalah langkah daripada penentangan terhadap pasport vaksin sebelum ini.

Ini sekali gus menunjukkan usaha White House mengambil sikap lebih tegas terhadap langkah mengawal virus daripada terus merebak.

“Sekarang terlalu ramai yang mati dan menyaksikan insan tersayang mereka mati. Dengan kebebasan, perlu ada juga tanggungjawab.

“Oleh itu, tolong lakukan pertimbangan yang bertanggungjawab. Dapatkanlah vaksin untuk diri sendiri, orang yang anda sayang dan demi negara,” kata Biden.

Menurut Pusat Pengendalian dan Pencegahan Penyakit (CDC), kira-kira 163.8 juta daripada populasi 330 juta penduduk di AS telah diberikan vaksin sepenuhnya.

Langkah Biden ke atas pekerja persekutuan telah menjadi contoh untuk diikuti oleh sektor swasta dan institusi lain bagi menilai risiko membenarkan kakitangan kembali ke pejabat.

Kakitangan kerajaan yang tidak menunjukkan bukti vaksinasi akan dipaksa menjalani ujian saringan COVID-19 secara mingguan atau dua kali seminggu, selain dilarang mengikuti perjalanan rasmi. – Agensi


Gereja SIB fail notis henti permohonan kebenaran rayu berkait isu penemuan dokumen

PUTRAJAYA, 11 Syaaban 1442H, Khamis – Gereja Sidang Injil Borneo (SIB) telah memfailkan notis penghentian permohonan kebenaran merayu oleh gereja itu di Mahkamah Persekutuan berhubung isu penemuan dokumen yang mengandungi keputusan Kabinet melarang penggunaan kalimah Allah dalam penerbitan keagamaan bukan Islam.

Peguam Bobby Chew, yang mewakili Gereja SIB dan Presidennya Jerry W A Dusing @ Jerry W Pate, ketika dihubungi berkata notis itu difailkan pada 22 Mac lepas.

Beliau berkata perkara itu telah dimaklumkan kepada mahkamah semasa pengurusan kes yang dikendalikan menerusi e-Semakan semalam.

Pada 17 Mac lepas, Chew berkata beliau telah menerima arahan daripada anak guamnya untuk menarik balik permohonan kebenaran merayu bagi penemuan dokumen susulan keputusan Mahkamah Tinggi membenarkan semakan kehakiman oleh seorang wanita beragama Kristian berketurunan Melanau dari Sarawak, Jill Ireland Lawrence Bill.

Pada November tahun lepas, Gereja SIB telah memfailkan usul di Mahkamah Persekutuan bagi memperoleh kebenaran merayu terhadap keputusan Mahkamah Rayuan pada 12 Oktober 2020 yang menolak rayuannya berhubung isu penemuan dokumen itu.

Pada 16 Oktober 2017, Mahkamah Tinggi Kuala Lumpur menolak permohonan gereja itu bagi mendapatkan dokumen terbabit selepas memutuskan bahawa ia diklasifikasikan di bawah Akta Rahsia Rasmi (OSA) dan tidak boleh dikeluarkan.

Dokumen itu dimohon oleh gereja tersebut dan Dusing dalam permohonan semakan kehakiman pada 10 Disember 2007 terhadap Kementerian Dalam Negeri dan kerajaan berhubung hak mereka menggunakan kalimah Allah bagi merujuk kepada Tuhan dalam penerbitan keagamaan mereka.

Gereja SIB dan Dusing memfailkan semakan kehakiman itu selepas buku agama Kristian berbahasa Melayu yang mengandungi kalimah Allah, yang dibawa masuk dari Surabaya Indonesia telah dirampas oleh Jabatan Kastam di terminal penerbangan tambang murah di Sepang pada Ogos 2007.

Pada 1 Oktober 2014, Mahkamah Rayuan memberi kebenaran kepada gereja itu untuk memulakan semakan kehakiman berhubung hak menggunakan kalimah Allah dalam semua penerbitan dan bahan keagamaannya selepas Mahkamah Tinggi Kuala Lumpur pada 5 Mei 2014 menolak permohonan Gereja SIB bagi kebenaran untuk memulakan semakan kehakiman.

Mereka memohon satu deklarasi bahawa mereka mempunyai hak di sisi undang-undang untuk menggunakan kalimah Allah dalam kitab injil Kristian yang diterjemah ke dalam Bahasa Malaysia dan Bahasa Indonesia serta semua bahan dan penerbitan keagamaan mereka.

Semakan kehakiman gereja itu di Mahkamah Tinggi ditetapkan pada 19 April depan. – Bernama


Kes SIS Forum: Satu ulasan

Oleh

Tun Abdul Hamid Mohamad

Pada 17 Julai 2014, Jawatankuasa Fatwa Selangor menyiarkan fatwa berikut dalam Warta:

“FATWA PEMIKIRAN LIBERALISME DAN PLURALISME AGAMA

1. SIS Forum (Malaysia) dan mana-mana individu, pertubuhan atau institusi yang berpegang kepada fahaman liberalisme dan pluralisme agama adalah sesat dan menyeleweng daripada ajaran Islam.

2. Mana-mana bahan terbitan yang berunsur pemikiran-pemikiran fahaman liberalisme dan pluralisme agama hendaklah diharamkan dan boleh dirampas.

3. Suruhanjaya Komunikasi dan Multimedia Malaysia (SKMM) hendaklah menyekat laman-laman sosial yang bertentangan dengan ajaran Islam dan Hukum Syarak.

4. Mana-mana individu yang berpegang kepada fahaman liberalisme dan pluralisme agama hendaklah bertaubat dan kembali ke jalan Islam.”

Berikutnya, Sis Forum (Malaysia) dan dua lagi (Pempetisyen) telah membuat permohonan untuk mendapat kebenaran memulakan prosiding semakan kehakiman (judicial review) di Mahkamah Tinggi memohon, antara lain, perintah-perintah pengisytiharan (declaration) berikut:

“i) setakat Fatwa secara tersirat memperuntukkan kesalahan berhubung dengan akhbar, penerbitan, penerbit, percetakan dan mesin cetak, ia bertentangan dengan seksyen 7 Akta Mesin Cetak dan Penerbitan 1984;

(ii) setakat ia mengarahkan Suruhanjaya Komunikasi dan Multimedia Malaysia (‘SKMM) untuk menyekat laman web sosial, adalah bertentangan dengan seksyen 3(3) Akta SKMM 1998;

(iii) pengisytiharan bahawa Fatwa itu adalah melebihi Perkara 10, 11, 74 dan Senarai II Jadual Kesembilan Perlembagaan Persekutuan;

(iv) pengisytiharan bahawa pempetisyen adalah syarikat berhad melalui jaminan yang diperbadankan di bawah Akta Syarikat 1965 atau mana-mana pihak lain yang tidak boleh menganut agama Islam, tidak boleh tertakluk kepada Fatwa tersebut.” (Terjemahan saya).

Kebenaran diperolehi oleh Pempetisyen dan Responden merayu ke Mahkamah Rayuan.

Pada 21 05 2015, Kerajaan Negeri Selangor mewartakan pindaan kepada Enakmen Pentadbiran Agama Islam (Negeri Selangor) 2003, menambah seksyen 66A berikut:

“Mahkamah Tinggi Syariah, boleh, demi kepentingan keadilan, atas permohonan mana-mana orang, mempunyai bidang kuasa untuk memberikan kebenaran dan mendengar permohonan bagi semakan kehakiman ke atas keputusan yang dibuat oleh Majlis atau jawatankuasa yang menjalankan fungsi di bawah Enakmen ini.”

Rayuan itu sampai ke Mahkamah Persekutuan. Di Mahkamah Persekutuan, pada 25 09 2018, kedua-dua belah pihak telah merakamkan penghakiman persetujuan bahawa isu-isu yang akan diputuskan oleh Mahkamah Tinggi adalah seperti berikut:

“(i) sama ada Mahkamah Tinggi Sivil mempunyai bidang kuasa untuk mendengar permohonan semakan kehakiman ini yang berkaitan dengan cabaran terhadap fatwa.

(ii) sama ada responden ke-3 mempunyai locus standi untuk memulakan permohonan semakan kehakiman ini terhadap responden.

(iii) adakah fatwa tersebut melanggar undang-undang persekutuan iaitu Akta Mesin Cetak dan Penerbitan 1984 dan Akta Suruhanjaya Komunikasi dan Multimedia Malaysia 1998.

(iv) sama ada fatwa tersebut melanggar Perlembagaan Persekutuan.

(v) adakah fatwa tersebut mematuhi Enakmen Pentadbiran Agama Islam (Negeri Selangor) 2003.

(vi) sama ada fatwa itu terpakai kepada responden pertama sebagai sebuah syarikat.” (Terjemahan saya).

Maka kes itu pun turun semula ke Mahkamah Tinggi dan dibicarakan oleh Hakim Nordin Hassan atas isu-isu itu. Beliau mengeluarkan penghakimannya pada 27 08 2019.

Mengenai soalan (i) beliau memutuskan bahawa Mahkamah Tinggi tidak mempunyai bidang kuasa untuk mendengar permohonan semakan kehakiman itu. Mahkamah yang mempunyai bidang kuasa ialah Mahkamah Tinggi Syariah.

Walaupun Hakim tersebut berkata keputusannya mengenai soalan (i) itu sahaja sudah cukup baginya menolak permohonan itu, beliau menjawab juga soalan-soalan lain yang dikemukakan oleh Mahkamah Persekutuan kepadanya.

Ringkasnya, mengenai soalan (ii) beliau memutuskan “… pemohon ketiga mempunyai kepentingan yang mencukupi dalam kesahihan fatwa yang disangkal dan oleh itu mempunyai locus standi untuk menjadi pihak dalam permohonan semakan kehakiman ini.” (Terjemahan saya).

Mengenai soalan (iii), beliau memutuskan bahawa fatwa tersebut tidak melanggar undang-undang persekutuan iaitu Akta Mesin Cetak dan Penerbitan 1984 dan Akta Suruhanjaya Komunikasi dan Multimedia Malaysia 1998.

Mengenai soalan (iv), beliau memutuskan bahawa fatwa tersebut tidak menyalahi mana-mana peruntukan Perlembagaan.

Mengenai soalan (v), beliau memutuskan bahawa fatwa tersebut mematuhi Enakmen Pentadbiran Agama Islam (Negeri Selangor) 2003.

Mengenai soalan (vi), beliau memutuskan bahawa fatwa itu terpakai kepada responden pertama sebagai sebuah syarikat.

Pada 12 09 2019, saya telah menerbitkan satu rencana bertajuk “Adakah Fatwa Mengikat Syarikat”. Saya tidak ingat sama ada saya menulis rencana itu setelah saya membaca penghakiman itu atau tidak. Saya fikir tidak, sebab dalam rencana itu saya sedikit pun tidak merujuk kepada penghakiman itu atau mengulasnya.

Dalam rencana itu, merujuk kepada perenggan pertama fatwa itu, antara lain, saya berkata:

“Dengan mengatakan bahawa “SIS Forum (Malaysia)… yang berpegang kepada fahaman liberalisme dan pluralisme agama, adalah sesat dan menyeleweng daripada ajaran Islam”, Jawatankuasa Fatwa itu telah membuat keputusan fakta bahawa SIS Forum (Malaysia) berpegang kepada fahaman liberalisme dan pluralisme agama. Selepas itu, ia memutuskan bahawa SIS Forum (Malaysia) adalah sesat dan menyeleweng daripada ajaran Islam, tanpa memberinya hak untuk didengar, bertentangan dengan prinsip natural justice.

Membuat keputusan seperti itu adalah fungsi mahkamah, selepas perbicaraan.

Atas sebab penafian natural justice sahaja, setakat fatwa itu menyatakan bahawa SIS Forum (Malaysia) … yang berpegang kepada fahaman liberalisme dan pluralisme agama, adalah sesat dan menyeleweng daripada ajaran Islam, fatwa itu tidak sah.

Kedua, fatwa itu menganggap SIS Forum (Malaysia), pertubuhan dan institusi sebagai orang (manusia) yang menganut agama Islam dan yang boleh berpegang dengan pemikiran liberalisme dan pluralisme agama.

Itu satu lagi kecacatan fatwa itu. Sebagaimana yang telah dinyatakan sebelum ini, fatwa hanya dimaksudkan untuk manusia (individu, orang) yang menganut agama Islam, bukan entiti undang-undang atau robot.

SIS Forum (Malaysia) adalah sebuah syarikat yang dihadkan oleh jaminan yang ditubuhkan di bawah Akta Syarikat 1965. Ia mempunyai entiti undang-undang yang berasingan daripada penjamin/pemegang saham. Ia bukan seorang Islam atau bukan Islam kerana ia tidak boleh beriman dengan Islam atau agama apa pun, malah, dengan pemikiran liberalisme dan pluralism agama. Oleh itu, fatwa tidak mengikatnya. Yang terikat dengan fatwa adalah orang (manusia) yang menganut agama Islam, termasuklah pegawai dan ahli SIS Forum (Malaysia).”
……
Merujuk kepada Perenggan 2 fatwa, walaupun berkenaan orang-orang Islam, Jawatankuasa Fatwa tidak mempunyai bidangkuasa untuk membuat perintah untuk melucuthakkan dan memusnahkan mana-mana dokumen atau bahan lain yang mengandungi pendapat yang ditegah itu. Subseksyen (2) seksyen 13 Enakmen No. 9 tahun 1995 dengan jelas menyatakan bahawa yang mempunyai kuasa untuk membuat perintah berkenaan ialah mahkamah. Bidangkuasa Jawatankuasa Fatwa hanyalah “penentuan perkara mengenai hukum dan doktrin Syarak”.

Mengenai Perenggan 3, saya tidak fikir Jawatankuasa Fatwa mempunyai bidangkuasa untuk mengeluarkan perintah sedemikian terhadap agensi persekutuan, selain daripada ia bukan seorang Islam atau bukan Islam.

Mengenai Perenggan 4, saya tiada komen.

Sila ambil perhatian bahawa saya tidak mengatakan bahawa fatwa itu salah menurut hukum syarak. Sebaliknya, saya hanya menunjukkan bahawa fatwa itu, seperti yang dibuat itu, telah melebihi kuasa yang diberikan kepada Jawatankuasa Fatwa oleh Perlembagaan dan undang-undang.”

Pada 21 Januari 2020, SIS Forum memfailkan notis usul, antara lain, memohon pengisytiharan bahawa Seksyen 66A Enakmen Pentadbiran Agama Islam (Negeri Selangor) 2003, tidak sah. Mereka memfailkan petisyen ini setelah mendapat kebenaran daripada seorang Hakim Mahkamah Persekutuan di bawah fasal (3) dan (4) Perkara 4 dan fasal (1) Perkara 128 Perlembagaan Persekutuan.

Rayuan terhadap penghakiman itu masih berada di Mahkamah Rayuan dan ia ditangguhkan sementara menunggu keputusan Mahkamah Persekutuan mengenai keesahan seksyen 66A Enakmen Pentadbiran Agama Islam (Negeri Selangor) 2003, terlebih dahulu.

Melalui petisyen ini, pempetisyen memohon pengisytiharan berikut:

“Pengisytiharan bahawa Seksyen 66A Enakmen Pentadbiran Agama Islam (Negeri Selangor) 2003 adalah tidak sah atas alasan ia membuat peruntukan berkenaan dengan perkara yang Badan Perundangan Negeri Selangor tidak mempunyai kuasa untuk membuat, dan oleh itu, peruntukan tersebut adalah tidak berperlembagaan, batal dan tidak sah.” (Terjemahan saya).

Maka Mahkamah Persekutuan yang terdiri daripada sembilan orang hakim, termasuk Ketua Hakim Negara, Presiden Mahkamah Rayuan, Hakim Besar (Malaya) dan Hakim Besar (Sabah dan Sarawak) itu hanya mendengar dan memberi penghakiman atas isu itu sahaja. Penghakiman itu menjelaskan:

“Petisyen ini hanya melibatkan persoalan sama ada Dewan Undangan Negeri Selangor (‘SSLA’) diberi kuasa untuk menggubal seksyen 66A ARIE 2003 (Enakmen Pentadbiran Agama Islam (Negeri Selangor) 2003 – ditambah). Oleh itu, saya tidak membuat sebarang ulasan atau keputusan mengenai kesahihan substantif atau prosedur Fatwa.” (Terjemahan saya).

Mahkamah itu memutuskan “bahawa seksyen 66A ARIE 2003 (Enakmen Pentadbiran Agama Islam (Negeri Selangor) 2003 – ditambah) adalah tidak berperlembagaan dan tidak sah, kerana ia adalah peruntukan yang SSLA (Dewan Undangan Negeri Selangor – ditambah) tidak mempunyai kuasa untuk membuat.”

Kesan penghakiman itu adalah Mahkamah Syariah tidak mempunyai bidang kuasa untuk mendengar permohonan semakan kehakiman itu. Mahkamah yang mempunyai bidang kuasa untuk mendengarnya ialah Mahkamah Tinggi (Sivil).

Beberapa kenyataan yang dibuat oleh mahkamah itu dalam memberi penghakimannya perlu diperturunkan dan dijelaskan.

[32] Sehubungan dengan itu, penggunaan perkataan ‘semakan kehakiman’ sahaja dan dengan cara yang membolehkan Mahkamah Syariah melaksanakan kuasa tersebut adalah dengan sendirinya menyerahkan kuasa kepada Mahkamah itu yang sentiasa unik dan eksklusif kepada Mahkamah Sivil. Perkataan ‘perlembagaan, organisasi dan prosedur Mahkamah Syariah’ mesti dihayati dalam konteksnya. Seperti yang dihujahkan oleh pempetisyen dengan betul, untuk membentuk dan mengatur hanyalah bermaksud untuk mewujudkan atau menubuhkan Mahkamah Syariah dalam peringkat yang berbeza. Perkataan ‘perlembagaan, organisasi dan tatacara Mahkamah Syariah’ tidak boleh dipanjangkan untuk memberikan kuasa sedemikian kepada Mahkamah Syariah…” (Terjemahan saya).

Perenggan ini menjelaskan bahawa penggunaan perkataan judicial review (semakan kehakiman) dalam seksyen 66A itu sendiri bertujuan memberi kepada Mahkamah Syariah kuasa yang sentiasa unik dan eksklusif kepada Mahkamah Sivil. Kuasa itu tidak boleh termasuk dalam kata-kata hukum Syarak dan undang-undang diri dan keluarga dalan Senarai Negeri.

“[37] Mahkamah ini dalam keputusan baru-baru ini, menjelaskan skop semakan kehakiman apabila ia melibatkan perkara yang berkaitan dengan agama. Jika sesuatu perkara berkenaan dengan kuasa undang-undang awam khususnya, persoalan tentang kewajipan dan pematuhan atau ketidakpatuhan undang-undang bertulis adalah tertakluk kepada semakan kehakiman tidak kira intipati perkara asal. Perlu dijelaskan bahawa undang-undang bertulis di sini merangkumi kedua-dua undang-undang persekutuan dan Negeri.” (Terjemahan saya).

Perenggan ini mengulangi penjelasan yang telah diberi mengenai skop semakan penghakiman apabila ia melibatkan agama (Islam). Jika perkara itu mengenai kuasa undang-undang awam, terutama sekali soalan mengenai tanggungjawab dan pematuhan atau ketidakpatuhan undang-undang bertulis, adalah tertakluk kepada semakan kehakiman oleh Mahkamah Sivil tidak kira perkaranya (subject matter). Kata-kata undang-undang bertulis semestinya termasuk undang-undang persekutuan dan Negeri.

“[38] Dari segi perkara, seksyen 66A ARIE 2003 (Enakmen Pentadbiran Agama Islam (Negeri Selangor) 2003 – ditambah) adalah tidak berperlembagaan dan tidak sah, kerana ia adalah peruntukan yang SSLA (Dewan Undangan Negeri Selangor- ditambah) (sebagaimana yang dinyatakan, memberikan kuasa yang lebih luas daripada apa yang boleh dirangkumi secara munasabah dalam perkataan ‘undang-undang Islam dan undang-undang peribadi dan keluarga bagi orang yang menganut agama Islam’ dalam butiran 1 daripada Senarai Negeri. Seksyen 66A dalam bentuknya sekarang, tidak berkaitan dengan perkara doktrin semata-mata atau yang berkaitan dengan agama Islam. Pada hakikatnya, ia berkaitan dengan kuasa undang-undang awam Majlis.” (Terjemahan saya).

Perenggan ini menjelaskan bahawa berdasarkan ujian mengikut perkara (subject matter test), seksyen 66A memberi kuasa yang lebih luas daripada apa yang dibenarkan oleh butiran 1 Senarai Negeri iaitu yang berkaitan dengan perkara doktrin dan agama Islam. Sebaliknya, ia berkaitan dengan kuasa undang-undang awam Majlis Agama Islam.

“[40] Berkenaan dengan prosedur, ia semestinya memerlukan pematuhan undang-undang bertulis dan kegagalan untuk berbuat demikian mungkin mengakibatkan pengeluaran remedi undang-undang awam yang hanya boleh dikeluarkan oleh Mahkamah Tinggi Sivil. Kandungan fatwa dan tafsirannya adalah cerita yang berbeza dan perkara yang semata-mata untuk bidang kuasa Mahkamah Syariah setakat yang berkaitan dengan ‘hukum syarak’ atau undang-undang peribadi dan bukan perkara yang secara objektif boleh diambil untuk bercanggah dengan mana-mana undang-undang bertulis. (statut Persekutuan atau Negeri atau malah Perlembagaan Persekutuan sekalipun.)” (Terjemahan saya).

Perenggan ini menekankan, mengenai prosedur (membuat fatwa), kegagalan mematuhi undang-undang bertulis (Persekutuan atau Negeri) mungkin mengakibatkan pengeluaran remedi undang-undang awam yang hanya boleh dikeluarkan oleh Mahkamah Tinggi Sivil. Tetapi, kandungan fatwa dan tafsirannya setakat yang berkaitan dengan ‘hukum syarak’ atau undang-undang peribadi terletak di bawah bidang kuasa Mahkamah Syariah sepenuhnya. Di situ letaknya garis yang menentukan isu yang mana terletak di bawah bidang kuasa Mahkamah Sivil dan yang mana terletak di bawah bidang kuasa Mahkamah Syariah.

Kedudukan ini serupalah dengan pembahagian pusaka. Kuasa untuk mengeluarkan Suratkuasa Mentadbir (Letters of Administration) terletak dalam bidang kuasa Mahkamah Sivil kerana ia bukanlah hukum syarak tetapi prosedur yang ditetapkan oleh undang-undang. Sebaliknya, penentuan waris dan bahagian masing-masing adalah isu hukum syarak, oleh itu ia dilelakkan di bawah bidang kuasa Mahkamah Syariah.

“[41] Oleh itu, secara mudahnya, jika mana-mana fatwa atau apa yang dilakukan oleh Jawatankuasa Fatwa dicabar semata-mata atas dasar pematuhan perlembagaan atau undang-undang, maka ia adalah urusan Mahkamah Sivil. Sekiranya persoalannya berkaitan dengan perkara akidah atau kesahihan kandungan fatwa yang diuji bertentangan dengan hukum syarak, maka forum yang sesuai untuk semakan adalah Mahkamah Syariah.” (Terjemahan saya).

Perenggan ini amat jelas mengenai pembahagian bidang kuasa di antara Makhamah Sivil dan Mahkamah Syariah. Tetapi, untuk membolehkan Mahkamah Syariah mendengar permohonan seperti itu, Enakmen Pentadbiran Agama Islam (Negeri Selangor) 2003 perlulah dipinda dan seksyen 66A baharu dimasukkan khusus untuk membolehkan cabaran dibuat mengenai perkara akidah atau kesahihan kandungan fatwa yang diuji bertentangan dengan hukum syarak.

“[45] Tidak jelas dalam rekod bahawa seksyen 66A bertujuan untuk meliputi perkara undang-undang Islam sahaja dan bukan perkara dalam bidang undang-undang awam dan/atau kuasa undang-undang awam. Apabila peruntukan itu dilemparkan secara umum dan tanpa had, adalah tidak dibenarkan bagi Mahkamah sama ada untuk membaiki atau membuat semula statut tersebut. Satu-satunya tugasnya adalah untuk membatalkannya dan menyerahkannya kepada SSLA (Dewan Undangan Negeri Selangor), jika ia mahu, untuk menggubalnya semula selaras dengan perkara 1 Senarai Negeri…” (Terjemahan saya).

Perlu ditekankan bahawa Mahkamah membuat keputusan mengenai soalan yang dikemukakan kepadanya iaitu sama ada seksyen 66A Enakmen Pentadbiran Agama Islam (Negeri Selangor) 2003 berperlembagaan dan sah, atau tidak. Sambil memutuskan bahawa seksyen itu tidak sah dan batal ia tidak mengatakan bahawa Mahkamah Syariah tidak boleh diberi kuasa melakukan semakan kehakiman langsung. Kuasa itu boleh diberi tetapi setakat mengenai persoalan berkaitan dengan perkara akidah atau kesahihan kandungan fatwa sama ada ia bertentangan dengan hukum syarak, atau tidak. Bagi saya, itu adalah satu keputusan yang betul.

Perlu diingati semula bahawa semakan kehakiman adalah remedi undang-undang awam yang berkembang (evolved) di mahkamah sivil (common law courts) dalam tempoh beratus tahun. Tidak mengapa jika ia hendak diambil pakai di Mahkamah Syariah asalkan ia tidak bercanggah dengan Hukum Syarak dan peruntukan Perlembagaan seperti mana peruntukan-peruntukan Kanun Acara Jenayah dan Kaedah-Kaedah Mahkamah Rendah 1950 dijadikan Enakmen Aturcara Jenayah Syariah dan Enakmen Aturcara Mal Syariah. Tetapi, menjadikannya undang-undang Negeri atas nama memperkasakan Mahkamah Syariah untuk menghalang prosiding yang sedang berlangsung di Mahkamah Sivil, apatah lagi apabila ia bercanggah dengan peruntukuan Perlembagaan, seperti yang dilakukan dalam kes ini, adalah tidak betul.

Biar apa pun, rayuan yang masih berada di Mahkamah Rayuan itu eloklah didengar dan diputuskan. Secara peribadi, saya ingin melihat sama ada penghakiman Mahkamah Persekutuan itu serupa dengan pandangan saya dalam rencana saya yang lebih awal itu atau tidak dan, jika ya, setakat mana.


Ka Siong rayu orang Cina beri peluang pada MCA

BANGI, 24 Rejab 1442H, Isnin – “Saya berharap masyarakat Cina dapat memberikan peluang kepada kita,” demikian kata Presiden MCA, Datuk Seri Wee Ka Siong dalam ucapan dasar dalam Perhimpunan Agung Tahunan MCA ke-67, kelmarin.

Beliau berkata, Pilihan Raya Umum (PRU) akan datang adalah cabaran yang sangat besar buat MCA.

Ini kerana, MCA perlu memenangi lebih banyak kerusi supaya memperoleh mandat rakyat dan sekali gus dapat memperkuatkan parti.

“Berilah peluang kepada MCA agar kami memiliki lebih suara di Parlimen dan juga di Dewan Undangan Negeri, seterusnya dapat menangani isu-isu rakyat secara holistik.

“Ia juga bagi memastikan masyarakat Cina tidak terpinggir daripada arus pembangunan negara,” katanya.

Pada masa sama, Ka Siong turut berharap supaya semua perwakilan dan ahli parti terus bersatu padu membantu kemenangan parti.

“Kita tidak mahu ada perselisihan atau pertengkaran dalaman parti kerana ia merupakan ‘virus perosak’ yang boleh menjatuhkan kita semua.

“Kita perlu memastikan kemenangan dalam PRU akan datang. Jangan kerana pergelutan dalaman parti, akhirnya parti tergadai.

“Matlamat utama kita adalah untuk memastikan MCA menang dan mendapatkan kembali kepercayaan rakyat serta mengembalikan kegemilangan parti yang pernah kita kecapi suatu ketika dahulu,” katanya.

Selain itu, beliau turut meminta agar kemenangan kerajaan PH pada PRU-14 yang lalu dijadikan sebagai pengajaran oleh MCA.

“Hanya minoriti orang Melayu yang menyokong mereka. Walaupun parti DAP memenangi bilangan kerusi terbanyak dalam sejarah, namun mereka masih gagal menunjukkan prestasi yang baik.

“Sebaliknya satu persatu kegagalan mereka didedahkan kerana DAP sememangnya tidak disenangi oleh pengundi Melayu,” katanya.

Menurutnya, DAP bukan sahaja gagal memenuhi manifesto pilihan raya yang ditaburkan kepada rakyat, tetapi juga terus mencari alasan untuk menutup kegagalan sendiri.

“PH gagal memenuhi janji ‘bulan bintang’ mereka kepada rakyat setelah berjaya menjadi kerajaan. Oleh itu, kita perlu jadikan ia sebagai pengajaran dan iktibar supaya kita tidak mengulangi kesalahan yang sama,” katanya.


Judi: 68 individu termasuk warga China ditahan dalam 12 serbuan

BANGI, 26 Jamadilakhir 1442H, Isnin – Polis menahan 68 individu dipercayai terbabit dengan sindiket judi dalam talian, dalam 12 serbuan dilakukan di kondominium sekitar Dang Wangi, di ibu kota, sepanjang tempoh Perintah Kawalan Pergerakan (PKP) sejak 13 Januari lalu hingga semalam.

Mereka yang ditahan terdiri daripada 16 individu warga tempatan termasuk seorang wanita dan 42 lelaki serta 10 wanita warga China berusia antara 18 tahun hingga 45 tahun.

Siasatan awal polis mendapati kediaman di kondominium berkenaan dijadikan sebagai pusat operasi perjudian yang disewa dengan kadar bayaran bulanan antara RM2,000 hingga RM6,000 bagi tempoh satu hingga tiga bulan.

Ketua Polis Daerah Dang Wangi, Asisten Komisioner Mohamad Zainal Abdullah berkata, kegiatan itu dipercayai beroperasi setiap hari bermula jam 9 pagi hingga 11 malam mengikut syif.

Katanya, hasil serbuan, pihaknya merampas 39 komputer, 238 telefon bimbit pelbagai jenama dan wang tunai berjumlah RM81,539.

“Semua suspek yang ditahan disiasat mengikut Seksyen 4(1)(c) Akta Rumah Judi Terbuka 1953, Seksyen 6(1)(c) akta sama dan Seksyen 15(1)(c) Akta Imigresen 1959/63

“Sebanyak 12 kertas siasatan dibuka dengan lima kes sudah dibawa ke mahkamah untuk pertuduhan, manakala tujuh lagi kes masih dalam siasatan,” katanya seperti dilapor Harian Metro, hari ini.

Dalam pada itu, beliau berkata, pihaknya memandang serius isu kegiatan judi dan akan mempergiatkan operasi untuk membanteras kegiatan perjudian haram terutamanya judi dalam talian.

Mohamad Zainal turut memohon kerjasama daripada masyarakat untuk menyalurkan sebarang maklumat berkaitan kegiatan judi dalam talian di sekitar daerah Dang Wangi.

Orang ramai yang ingin menyalurkan maklumat boleh menghubungi Ibu Pejabat Polis Daerah (IPD) IPD Dang Wangi di talian 03-26002222, Hotline Polis Kuala Lumpur di talian 03-21159999 atau mana-mana balai polis berhampiran.


Belanja kawan berbuka puasa

1. SELAIN hanya berpuasa, Rasulullah ﷺ menggalakkan para sahabat memberi makan orang berbuka puasa. Sabda baginda ﷺ:

مَنْ فَطَّرَ صَائِمًا كَانَ لَهُ مِثْلُ أَجْرِهِمْ، مِنْ غَيْرِ أَنْ يَنْقُصَ مِنْ أُجُورِهِمْ شَيْئًا

“Barangsiapa yang memberi makan orang berbuka puasa, dia akan mendapat pahala seperti pahala orang yang berbuka, tidak kurang sedikit pun dari pahala mereka.”

2. Sa’d ibn Ubadah bijak mengambil peluang ini. Beliau pernah menjamu baginda nabi berbuka sehingga Rasulullah ﷺ sendiri mendoakan ke atas beliau:

“أَفْطَرَ عِنْدَكُمُ الصَّائِمُونَ، وَأَكَلَ طَعَامَكُمُ الْأَبْرَارُ، وَصَلَّتْ عَلَيْكُمُ الْمَلَائِكَةُ

“Telah berbuka puasa disisi kamu mereka yang berpuasa, telah makan makanan kamu mereka yang baik dan telah berselawat ke atas kamu para malaikat.”

3. Menurut Ibn Rajab al-Hanbali, atas sebab itulah beberapa orang dari salafusoleh sangat menitikberatkan perkara ini. Abdullah ibn Umar dikatakan tidak berbuka melainkan bersama dengan anak yatim dan fakir miskin. Amalan yang sama dilakukan oleh Daud al-Ta’i, Malik ibn Dinar dan al-Imam Ahmad ibn Hanbal.

4. Ambil kesempatan dalam bulan Ramadan ini menjamu sahabat, jiran, anak yatim, pelajar tahfiz atau sesiapa pun. Ramadan menyediakan kita ruang dan peluang yang luas untuk meraih pahala yang tidak boleh dijangka.

Semoga Allah membimbing kita.

Dr Ahmad Sanusi Azmi


PAS akur jika terpaksa lawan UMNO

KOTA BHARU, 24 Muharram 1444H, Isnin – PAS masih berharap dapat mewujudkan persefahaman dengan UMNO bagi mengelak berlakunya pertembungan tiga penjuru dalam Pilihan Raya Umum ke-15 (PRU15) terutama di Kelantan.

Naib Presiden PAS, Datuk Mohd Amar Nik Abdullah berkata, parti itu bersedia dengan segala kemungkinan termasuk menerima keputusan UMNO Kelantan yang mahu bergerak secara solo pada PRU15, dan akur jika terpaksa berlawan dengan UMNO.

“Jika UMNO Kelantan memang berkeras bergerak solo kita hadaplah… nak buat macam mana. Saya pernah sebut dahulu kita bersedia dengan segala kemungkinan. Kalau kita terpaksa berlawan dengan UMNO pun kita akan lawan.

“Cuma kita harap ini tidak berlaku. Kita nak supaya sekurang-kurangnya ada persefahaman supaya tidak bertembung tiga penjuru,” katanya.

Beliau berkata demikian kepada pemberita selepas Himpunan Perikatan Nasional Kelantan di sini malam tadi.

Mohd Amar yang juga Timbalan Menteri Besar Kelantan berkata, persefahaman antara PAS dan UMNO juga perlu bagi mengelak Pakatan Harapan (PH) menang.

“Persefahaman itu perlu kerana PAS tidak mahu PH menang bukan sahaja di Kelantan tetapi di seluruh negara, malah hasrat tersebut diharap dapat difahami oleh pemimpin UMNO,” katanya.

Beliau berkata, berdasarkan rekod pertembungan tiga penjuru di Kelantan, PAS yakin masih mampu bertahan. – Bernama


Wanita ISMA, Yayasan Ikhlas sumbang keperluan wanita bagi mangsa banjir

BANGI, 26 Jamadilawal 1442H, Ahad – Wanita Ikatan Muslimin Malaysia (ISMA) dan pertubuhan peduli dan prihatin, Yayasan Ikhlas akan bekerjasama dalam memberi sumbangan kepada mangsa-mangsa banir di beberapa negeri.

Berbeza dengan bantuan sebelum ini, kali ini kedua-kedua badan bukan kerajaan (NGO) itu memberi sumbangan berbentuk keperluan bagi wanita termasuk tuala wanita, pakaian dalam pakai buang, stokin, serta lampin pakai buang untuk kanak-kanak.

Ketua Wanita ISMA, Ustazah Dr Suriani Sudi berkata, ISMA dan Yayasan Ikhlas akan menuju ke penempatan mangsa banjir pertama di daerah Benta,  Kuala Lipis di Pahang hari ini.

Beliau berkata, lokasi banjir seterusnya adalah Kuala Lipis dan Raub, Pahang pada Isnin, manakala Kampung Paloh Hinai, Pahang dan Kuala Krai, Kelantan pada hari berikutnya.

Orang ramai turut digalakkan menyumbang bagi meringankan beban mangsa-mangsa banjir ketika ini.

Sumbangan berupa barang keperluan boleh ditempatkan di ruang belakang Surau Al-Amin, Alamsari, Kajang, Selangor yang dibuka sehingga 23 Januari 2021.

Sementara itu, sumbangan wang boleh dimasukkan ke akaun Kelab Srikandi Iffah. Maybank Islamic 5628 3464 3844. Rujukan: Bantuan Banjir.


ADUN PN minta Melaka contohi Kelantan, Kedah bab peruntukan

BANGI, 10 Safar 1445H, Ahad – Kerajaan Melaka perlu mencontohi negeri Kedah dan Kelantan dalam memberikan peruntukan yang sama kepada semua Ahli Dewan Undangan Negeri (ADUN), termasuk pembangkang.

Ketua Penerangan Pemuda Perikatan Nasional (PN) Melaka, Dr Mohd Aleef Yusof berkata, kerajaan negeri yang diketuai Datuk Abdul Rauf Yusoh perlu mencontohi usaha di dua negeri berkenaan, supaya dua ADUN pembangkang di Melaka dapat menyumbang dan membantu rakyat di kawasan masing-masing.

Justeru, sudah tiba masanya untuk Melaka mempraktikkan politik matang dan memenuhi hak rakyat di DUN Sungai Udang serta Bemban.

“Saban masa dan setiap hari begitu ramai pihak tampil dan menghubungi saya bagi memohon bantuan dan adalah amat menyedihkan ia tidak dapat dipenuhi,” katanya dalam kenyataan, hari ini.

Mohd Aleef yang juga ADUN Sungai Udang berkata, Melaka hanya mempunyai dua ADUN iaitu beliau dan Dr Yadzil yang mewakili Bemban.

Beliau berkata, mereka tidak mendapat peruntukan yang sewajarnya, malah jauh lebih rendah daripada ADUN kerajaan.

“Pasca PRN telah menunjukkan bahawa negeri yang dikuasai PN menghormati wakil rakyat yang dipilih dan kerajaan di negeri tersebut telah membuat keputusan untuk memberikan peruntukan yang sama kepada semua termasuk ADUN pembangkang.

“Hal ini jelas telah membuktikan bahawa keadilan dan hak yang mesti diberikan kepada ADUN pembangkang telah dipenuhi oleh kerajaan baharu yang telah dipilih selepas PRN.

“Ini menunjukkan sikap terpuji dan matang kerana memberikan kemudahan buat setiap ADUN termasuk pembangkang di negeri terbabit,” katanya.

Rabu lalu, Kelantan dan Kedah mengumumkan akan berlaku adil dengan memberikan peruntukan sama rata kepada semua ADUN termasuk pembangkang.


Ejen perbalahan adalah syaitan

BANGI, 25 Rejab 1442H, Selasa – Cubaan mana-mana pihak memecahkan perpaduan ummah yang disepakati bawah Perikatan Nasional (PN) dan Muafakat Nasional (MN) membabitkan tiga parti Melayu – UMNO, PAS dan Parti Pribumi Bersatu Malaysia (Bersatu) – adalah tindakan tidak wajar dan merugikan.

Perkara itu juga tidak harus dibiarkan berlaku secara berterusan memandangkan ia boleh memberikan kesan yang besar dan merugikan umat Islam itu sendiri.

Menteri Besar Kedah, Muhammad Sanusi Md Nor menegaskan, kerjasama yang membabitkan PAS menerusi PN dan MN bukan sekadar kerjasama politik semata-mata.

Sebaliknya jelas beliau, ia adalah platform untuk mengukuhkan perpaduan umat Islam dan Melayu yang memerlukan kesatuan yang kukuh serta utuh terutama dalam menguasai arena politik tanah air.

Bagaimanapun baginya, usaha dalam membentuk dan memupuk perpaduan ummah tidak seharusnya melibatkan tiga parti berkenaan sahaja.

Justeru, beliau berharap penglibatan semua pihak di negara ini termasuk badan-badan bukan kerajaan (NGO) dan pengamal media dalam membentuk dan memupuk perpaduan ummah.

“Kita kena berusaha untuk menjayakan perpaduan, siapa-siapa pun, parti apa pun… NGO, wartawan pun kena berusaha kepada perpaduan.

“Janganlah menulis berita yang boleh mencetuskan perbalahan dan perpecahan.

“Pengamal media sosial pun sama, carilah perkara yang boleh membawa kepada keutuhan umat manusia,” katanya seperti dilapor Astro Awani, hari ini.

Dalam pada itu, beliau menyifatkan mana-mana individu atau pihak yang menjadi ejen kepada perbalahan dan perpecahan ummah adalah syaitan.

“Ejen perpecahan, pergaduhan, perbalahan adalah syaitan, (manakala) ejen perpaduan adalah kerja kita, ejen penyatuan kerja kita,” katanya.


Veteran politik Palestin, Saeb Erekat meninggal dunia

ANKARA, 24 Rabiulawal 1442H, Selasa – Ahli politik terkemuka Palestin, Saeb Erekat meninggal dunia pada Selasa ketika menerima rawatan di hospital sejak beberapa minggu lalu, selepas dijangkiti COVID-19, lapor Agensi Anadolu.

Erekat meninggal dunia di Hospital Hadassah Ein Karem, menurut sumber Pergerakan Fatah.

Kesihatannya merosot sejak dijangkiti virus itu bulan lalu.

Ahli politik veteran Palestin itu sebelum ini pernah menjalani pembedahan pemindahan paru-paru pada 2017.

Erekat pernah turut serta dalam rundingan Washington pada 1992-1993 dan dilantik sebagai ketua delegasi perundingan Palestin pada 1994.

Beliau menteri pertama dalam kerajaan yang dibentuk oleh Lembaga Palestin yang dipimpin Presiden Yasser Arafat. – Bernama


Rejim Israel serang Lapangan Terbang Aleppo kali kedua

ALEPPO, 1 Ramadan 1444H, Khamis – Rejim haram Israel melancarkan serangan di Lapangan Terbang Antarabangsa di bandar Aleppo, barat laut Syria buat kali kedua dalam beberapa minggu kebelakangan ini.

Agensi berita rasmi Syria, SANA melaporkan, penjajah Israel melepaskan beberapa peluru berpandu dari Laut Mediterranean, barat pantai Latakia, menyasarkan Lapangan Terbang Antarabangsa Aleppo, pada 3:55 pagi (0055 GMT) pada hari Rabu.

Pihaknya memaklumkan bahawa serangan itu mengakibatkan beberapa kerosakan harta benda sekali gus menyebabkan fasiliti itu tidak berfungsi.

Tiada laporan segera mengenai kematian atau kerosakan, atau maklumat mengenai sasaran khusus serangan udara.

Kementerian Pengangkutan Syria berkata, semua penerbangan yang sepatutnya menuju ke Aleppo dialihkan ke dua lapangan terbang lain di negara yang dilanda perang itu, sama ada akan mendarat di ibu negara Damsyik atau lapangan terbang antarabangsa di Latakia.

Kementerian Luar Negeri dan Ekspatriat menggelar serangan Israel sebagai ‘jenayah berganda’, mendakwa ia menyasarkan lapangan terbang awam dan saluran utama untuk ke kawasan yang dilanda gempa bumi yang dahsyat bulan lalu.

Awal bulan ini, Israel melancarkan serangan udara di Lapangan Terbang Aleppo Syria, menyebabkan landasan rosak dan perkhidmatan tergendala.

Syria telah berada dalam cengkaman militan yang disokong asing sejak Mac 2011. Rejim Israel dan sekutu Barat didakwa membantu kumpulan pengganas Takfiri yang sentiasa menimbulkan kekacauan di negara itu. – Agensi


Kerajaan tak bercadang perkenal GST tangani isu hutang negara

KUALA LUMPUR, 23 Rejab 1444H, Selasa – Kerajaan tidak bercadang untuk memperkenalkan semula cukai barang dan perkhidmatan (GST) serta cukai kepenggunaan berasas luas yang lain bagi menangani isu hutang negara, kata Perdana Menteri, Datuk Seri Anwar Ibrahim.

Beliau yang juga Menteri Kewangan berkata, langkah lain akan diambil dalam usaha mengurangkan perbelanjaan dan menyelesaikan liabiliti dan hutang kerajaan yang kini mencecah RM1.5 trilion, mewakili 82 peratus daripada Keluaran Dalam Negara Kasar (KDNK) negara.

“Apa yang kita akan perketatkan adalah pengurangan subsidi bagi golongan kaya seperti yang dilakukan dalam isu subsidi elektrik.

“Seperti yang saya jelaskan di Dewan ini dalam sesi lalu, walaupun ada keputusan kerajaan sebelum ini untuk menaikkan tarif elektrik, kerajaan sekarang sudah membatalkan rancangan itu dan mengenakannya hanya kepada T20 (berpendapatan tinggi), syarikat multinasional dan syarikat besar, melainkan syarikat yang terbabit dalam keselamatan makanan,” katanya pada sesi Waktu Pertanyaan Menteri di Dewan Rakyat, hari ini.

Beliau berkata demikian ketika menjawab soalan tambahan Wong Kah Woh (PH-Taiping) sama ada kerajaan bercadang untuk memperkenalkan cukai baharu bagi menangani beban hutang yang dihadapi negara.

Selain itu, Anwar berkata, kerajaan juga mengambil langkah dengan memperbaiki jawatan kelola kerana antara perbelanjaan bilion ringgit yang hilang adalah disebabkan pengurusan yang lemah dan ketirisan.

“Disebabkan hutang negara lebih tinggi daripada pertumbuhan negara, langkah lain yang diambil adalah memastikan asas hasil ditambah dan mengkaji semula kaedah perbelanjaan awam tanpa membebankan rakyat terutamanya dalam bidang pendidikan, kesihatan dan keperluan asas.

“Hal-hal ini kita akan cerakin dalam pembentangan Belanjawan 2023 pada 24 haribulan nanti,” tambahnya lagi. – Bernama


China, Jepun sumbang vaksin bantu program vaksinasi negara

KUALA LUMPUR, 5 Zulkaedah 1442H, Rabu – Komitmen China dan Jepun untuk menyumbang vaksin kepada Malaysia dilihat sebagai langkah tepat pada masa untuk menyokong Program Imunisasi COVID-19 Kebangsaan ketika ini, kata Menteri Luar Datuk Seri Hishammuddin Tun Hussein.

Hishammuddin berkata, beliau menerima perutusan daripada rakan sejawatannya dari China, Wang Yi yang menyatakan China bersetuju menyumbang 500,000 dos vaksin SinoVac-CoronaVac kepada rakyat Malaysia.

“Bagi pihak Kerajaan Malaysia, saya dengan tulus ikhlas menyuarakan penghargaan kepada rakan sejawatan, Wang Yi dan Kerajan China kerana bermurah hati menghulurkan sumbangan, dan ia akan banyak membantu usaha bersama kami dalam memerangi wabak ini,” katanya dalam satu kenyataan.

Sementara itu, Hishammuddin turut mengalu-alukan pengumuman yang dibuat rakan sejawatannya dari Jepun, Motegi Toshimitsu pada Selasa mengenai rancangan menyumbang vaksin AstraZeneca yang dihasilkan Jepun kepada Malaysia

“Bagi pihak Kerajaan Malaysia, saya ingin menyampaikan penghargaan kepada rakan sejawatan, Menteri Toshimitsu dan Kerajaan Jepun berhubung perkembangan positif ini.

“Ini adalah penting dalam hubungan Malaysia-Jepun yang akan memberi manfaat bersama kepada kedua-dua negara,” katanya.

Hishammuddin berkata, Malaysia amat menghargai sokongan tidak ternilai oleh China dan Jepun, dua negara yang dianggap sebagai rakan lama, sepanjang penularan wabak ini. – Bernama


Hadi dakwa ada lagi pemimpin BN akan masuk PN

MARANG, 9 Rabiulakhir 1444H, Jumaat – Timbalan Pengerusi Perikatan Nasional (PN), Tan Sri Abdul Hadi Awang mendakwa ada lagi pemimpin Barisan Nasional (BN) menyatakan minat untuk bertanding atas tiket PN pada Pilihan Raya Umum ke-15 (PRU15).

Abdul Hadi yang juga Presiden PAS berkata, permohonan mereka masih dalam proses sebelum diumumkan pada hari penamaan calon Sabtu ini.

“Tak boleh sebut berapa kerusi. Yang penting ada di utara, ada di tengah, ada di selatan,” katanya dalam sidang media selepas Ceramah Perdana Majlis Pengisytiharan Calon PAS Terengganu PRU15 di Rusila di sini, malam tadi.

Ditanya mengenai pengumuman Menteri Wilayah Persekutuan, Datuk Seri Dr Shahidan Kassim yang akan mempertahankan kerusia Parlimen Arau atas tiket PN, Abdul Hadi berkata, Shahidan telah bersama dengan PAS sejak di Parlimen dan beliau seorang yang berani mengkritik pimpinan UMNO.

Selain Shahidan, Timbalan Menteri Perumahan dan Kerajaan Tempatan Datuk Seri Ismail Abdul Mutalib juga diumum akan mempertahankan Parlimen Maran sebagai calon PN.

Shahidan dan Ismail adalah antara menteri dan timbalan menteri Kabinet BN di bawah pentadbiran Perdana Menteri Datuk Seri Ismail Sabri Yaakob yang digugurkan sebagai calon BN pada PRU15.

Abdul Hadi berkata, rundingan di peringkat parti mengenai calon daripada BN yang akan mewakili PN telah dibincangkan di peringkat pimpinan PAS dan PN, serta ia diterima sebulat suara.

Malah katanya, bakal calon daripada PN yang disenaraikan juga telah menarik diri secara sukarela bagi memberi laluan kepada pemimpin BN tersebut. – Bernama


Seks luar tabii: Seorang lelaki tarik balik permohonan semak kehakiman

KUALA LUMPUR, 9 Ramadan 1442H, Rabu – Seorang lelaki berusia 35 tahun hari ini menarik balik permohonan semakan kehakiman bagi mencabar tindakan Ketua Pendakwa Syarie Negeri Selangor yang mendakwanya atas pertuduhan cuba melakukan seks luar tabii.

Peguam Tay Kit Hoo yang mewakili lelaki itu berkata pihaknya menarik balik permohonan itu berikutan anak guamnya telah dilepas tanpa dibebaskan oleh Mahkamah Tinggi Syariah Selangor pada 19 April lepas atas tuduhan cuba melakukan seks luar tabii dengan lelaki lain di sebuah rumah di Selangor.

“Tiada bantahan daripada Penolong Penasihat Undang-Undang Negeri Selangor Husna Abdul Halim yang mewakili responden pertama dan kedua (Ketua Pendakwa Syarie Negeri Selangor dan Kerajaan Negeri Selangor) terhadap permohonan itu.

“Mahkamah membatalkan permohonan semakan kehakiman tanpa perintah terhadap kos,” katanya ketika dihubungi pemberita selepas pengurusan kes secara dalam talian di hadapan Timbalan Pendaftar Mahkamah Tinggi Firdaus Sidqi Sharil Azli hari ini.

Pada 16 Jan tahun lepas, lelaki tersebut memperoleh kebenaran daripada Mahkamah Tinggi di sini untuk memulakan prosiding semakan kehakiman itu.

Lelaki itu memfailkan permohonan tersebut pada 20 November 2019, antaranya memohon deklarasi bahawa Seksyen 28 Enakmen Kesalahan-kesalahan Jenayah Syariah (Selangor) 1995 bercanggah dengan Artikel-Artikel 5 (1), 8 dan 10, Perlembagaan Persekutuan dan dengan itu ia batal dan tidak sah.

Dalam permohonan itu, lelaki terbabit juga memohon perintah certiorari selaras dengan Aturan 53 Kaedah 8 (2), Kaedah-Kaedah Mahkamah 2012 untuk memasukkan keputusan Ketua Pendakwa Syarie Negeri Selangor yang mendakwanya di Mahkamah Tinggi Syariah Selangor pada 21 Ogos 2019 dibatalkan serta-merta.

Pada 25 Februari lepas, Mahkamah Persekutuan membenarkan pengisytiharan dipohon lelaki itu bahawa Seksyen 28 Enakmen Kesalahan-kesalahan Jenayah Syariah (Selangor) 1995 yang memperuntukkan kesalahan dan hukuman terhadap persetubuhan bertentangan dengan hukum tabii, adalah tidak sah dan tidak mengikut perlembagaan. – Bernama


Polis buat lencongan jalan raya di 88 lokasi sekitar ibu kota

KUALA LUMPUR, 12 Muharram 1443H, Sabtu – Polis akan membuat lencongan jalan raya di 88 lokasi sekitar ibu negara mulai 9 pagi hari ini berikutan terdapat maklumat ada pihak yang merancang mengadakan perhimpunan atau perarakan.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Salleh berkata antara jalan yang terlibat adalah Jalan Tuanku Abdul Rahman, Jalan Loke Yew, Jalan Tun Sambathan, Jalan Bukit Bintang, Masjid Negara dan Bulatan Sultan Hishamudin.

“Turut terlibat dalam lencongan jalan raya adalah Jalan Kuching, Susur Jalan Tun Razak, Jalan Sungai Besi, Jalan Istana dan Bulatan Sungai Besi.

“Polis menasihatkan warga kota khususnya pengguna jalan raya agar mengelakkan melalui jalan-jalan berkenaan dan mematuhi arahan polis untuk memastikan keadaan sentiasa terkawal dan lancar,” katanya dalam kenyataan hari ini.

Sarifudin berkata orang ramai boleh menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-20260267/69 atau balai polis terdekat untuk sebarang pertanyaan. – Bernama


Belia PEMBELA tempelak Ketua Pemuda MCA masih tak sedar arak rosakkan anak muda

BANGI, 27 Rabiulawal 1443H, Rabu – Tindakan Dewan Bandaraya Kuala Lumpur (DBKL) menguatkuasakan larangan penjualan arak (liquor) di kedai runcit, serbaneka dan kedai ubat Cina wajar disambut baik semua pihak.

Menyifatkan langkah itu sebagai terkehadapan, Ketua Belia PEMBELA, Nor Aizat Rahim yakin ia dapat mengurangkan kebolehcapaian masyarakat terhadap arak, terutama golongan belia secara keseluruhannya.

Bagaimanapun beliau kesal apabila segelintir pihak masih mempertikaikan keputusan yang ditangguhkan selama sebulan itu.

“Antara ramai-ramai pemimpin politik yang mengecam langkah ini, yang membimbangkan ialah antara yang paling awal dan paling lantang berbunyi ialah Ketua Pemuda MCA, iaitu Nicole Wong.

“Ke manakah Nicole mahu bawa anak-anak muda Cina melalui MCA ini? Apakah beliau tidak faham bahawa arak memang terbukti merosakkan golongan belia?

“Mesej apakah yang ingin dibawa kepada masyarakat, apabila pemimpin belia yang paling laju dan lantang mempertahankan arak sebegini?,” soalnya.

Terdahulu, parti berasaskan kaum MCA menyatakan rasa tidak puas hati terhadap pengumuman DBKL yang meneruskan larangan penjualan minuman keras di kedai runcit, kedai serbaneka dan kedai ubat Cina berkuat kuasa, 1 November.

Pengerusi Jawatankuasa Perhubungan MCA Wilayah Persekutuan, Datuk Nicole Wong Siaw Ting berkata, larangan itu disifatkan sebagai satu tindakan terkebelakang di era moden ini.

Katanya, keputusan DBKL telah menjejaskan matlamat ‘Keluarga Malaysia’ oleh Perdana Menteri, Datuk Seri Ismail Sabri Yaakob, yang berpaksikan kebersamaan.

Katanya lagi, garis panduan baharu itu menambahkan kesan buruk kepada perniagaan dalam keadaan ekonomi yang semakin teruk, selepas berdepan cabaran yang disebabkan pandemik.

Nor Aizat mendakwa, seluruh dunia bersusah payah mahu menjauhkan anak-anak muda mereka daripada ketagihan arak kerana kesilapan lampau di peringkat polisi dan penguatkuasaan.

“Takkanlah kita pula tak mahu ambil iktibar?,” soalnya.


Kerajaan melampau tarik balik rayuan kes kalimah Allah

BANGI, 24 Syawal 1444H, Isnin – Pertubuhan-Pertubuhan Pembela Islam (PEMBELA) membantah sekeras-kerasnya tindakan kerajaan di bawah pimpinan Perdana Menteri, Datuk Seri Anwar Ibrahim menarik balik rayuan terhadap kes kalimah Allah di mahkamah.

Setiausaha PEMBELA, Mohd Aswanizam Alias menegaskan, tindakan unilateral kerajaan Madani itu dibuat tanpa merujuk dan berunding dengan pemegang-pemegang taruh utama seperti Majlis Raja-Raja, Majlis Agama Islam Negeri dan pihak berkepentingan Islam di dalam negara.

Justeru, beliau menyifatkan tindakan itu sebagai melampau dan tidak menghormati institusi-institusi yang lebing tinggi daripada cabang eksekutif, termasuk boleh mencetuskan keadaan tidak baik di dalam negara.

“PEMBELA mengambil pendirian, tindakan PM dan kerajaan Madani ini satu tindakan melampau terbesar dan biadab dalam era pemerintahan yang tidak mempedulikan hak dan kesucian agama Islam, sebagaimana yang termaktub di dalam Perlembagaan serta tidak menjaga kepentingan majoriti umat Islam di negara ini.

“PEMBELA juga ingin merakamkan kekesalan dengan peranan yang gagal dimainkan oleh Ahli-Ahli Parlimen Islam yang mendukung kewujudan kerajaan Madani ini untuk membantah serta menghalang tindakan unilateral ini,” katanya dalam kenyataan, hari ini.

Dalam kenyataan bersama yang dimuat naik di Facebooknya, PEMBELA turut melampirkan notis pemberhentian rayuan yang menamakan Menteri bagi Kementerian Dalam Negeri Malaysia dan Kerajaan Malaysia terhadap responden, Jill Ireland Binti Lawrence Bill.

Notis bertarikh 18 April itu menyatakan bahawa perayu yang dinamakan tidak berniat untuk meneruskan Notis Rayuan yang difailkan pada 12 Mac 2021 dan memberhentikan keseluruhan rayuan tanpa perintah terhadap kos.

Notis itu ditandatangani Peguam Kanan Persekutuan bagi pihak perayu dan Tetuan Azri Lee Swee Seng & Co. sebagai peguam cara responden.

Atas dasar itu, PEMBELA menggesa semua Ahli Parlimen Islam di dalam kerajaan dan pembangkang untuk memberikan tekanan sewajarnya supaya tindakan unilateral yang tidak menghormati agama Islam, Perlembagaan dan institusi dipertanggungjawabkan untuk memeliharanya, ditarik balik.

“Kegagalan untuk Ahli-Ahli Parlimen Islam untuk menggesa PM mengarahkan penarikan balik pembatalan rayuan itu, harus dianggap sebagai kegagalan utama mereka mempertahankan agama negara.

“Ia harus disusuli dengan tindakan-tindakan wajar sebagaimana yang harus dilakukan pihak yang gagal menjalankan tugas sepertimana yang diamanahkan,” katanya.

PEMBELA menegaskan, pihaknya akan menggerakkan bantahan di peringkat NGO dan rakyat, justeru Perdana Menteri wajib mengarahkan Peguam Negara untuk menarik balik pembatalan rayuan kes berkenaan.


Syor buat dasar pemulihan lonjak ekonomi Negeri Sembilan

BANGI, 15 Rabiulakhir 1442H, Selasa – Pakatan Harapan (PH) membentangkan belanjawan defisit yang terbesar dalam sejaran Negeri Sembilan, dakwa Datuk Seri Mohamad Hasan.

Ahli Dewan Undangan Negeri (ADUN) Rantau itu berkata, belanjawan itu mengguna pakai rizab kerajaan yang banyak ditinggalkan oleh Barisan Nasional (BN) sewaktu memerintah negeri berkenaan sebelum ini.

Justeru, bekas Menteri Besar Negeri Sembilan itu mengingatkan kerajaan negeri PH supaya menguruskan perbelanjaan sebaik mungkin, agar memanfaatkan keseluruhan rakyat.

“Uruslah perbelanjaan dengan sebaik mungkin agar pelaksanaan dapat benar-benar sampai dan dapat dinikmati oleh kumpulan sasar dan rakyat yang terjejas.

“Saya juga mencadangkan agar kerajaan Negeri Sembilan membuat dasar pemulihan (recovery policy) bagi melonjakkan prestasi ekonomi era post COVID-19,” katanya dalam kenyataan, hari ini.

Sebelum ini, kerajaan Negeri Sembilan membentangkan belanjawan defisit sebanyak RM112 juta bagi tahun hadapan membabitkan peruntukan sebanyak RM560 juta.

Dalam pembentangan yang bertemakan ‘Merangsang Ekonomi, Memperkasa Rakyat’ pada Jumaat lalu, Menteri Besarnya, Datuk Seri Aminuddin Harun berkata, anggaran hasil yang akan diperoleh tahun hadapan adalah berjumlah RM448 juta.

Belanjawan itu menyaksikan sebanyak empat strategi akan direalisasikan melalui 53 inisiatif yang merangkumi 22 inisiatif sedia ada dan 31 inisiatif baharu.

“Sudah tiba masanya kerajaan negeri mengembalikan semula simpanan rizab yang ada kepada rakyat dalam bentuk inisiatif kebajikan, bantuan insentif dan program pembangunan,” kata Aminuddin.


Tun M mahu penyokong Proklamasi Orang Melayu undi PN

BANGI, 8 Muharam 1445H, Rabu – Pengerusi Proklamasi Orang Melayu, Tun Dr Mahathir Mohamad mengajak penyokongnya memberi sokongan kepada semua calon Perikatan Nasional (PN) pada enam Pilihan Raya Negeri (PRN), 12 Ogos ini.

Bekas Perdana Menteri yang kini berusia 98 tahun itu berkata, hanya dengan sokongan tidak berbelah bahagi sahaja mampu memenangkan calon-calon PN pada PRN nanti.

“Dalam PRN kita perlu ketepikan pasal parti kerana ini adalah masalah orang Melayu, tidak guna parti menang tetapi orang Melayu kalah.

“Sebab itu kita mesti tentukan calon ini disokong, sama ada kita suka atau tidak suka calon yang dipilih itu.

“Pada PRN ini, Proklamasi Orang Melayu tidak boleh bertanding kerana kita tidak didaftar, jadi sebab itu kita akan guna PN,” katanya.

Beliau berkata demikian ketika sesi Townhall Bicara Negarawan dan Agamawan untuk Rakyat Malaysia di Dewan i-City Convention Centre, i-City Central Walk, malam tadi.

Pada program itu juga Dr Mahathir sekali lagi mempersoalkan tindakan Perdana Menteri, Datuk Seri Anwar Ibrahim yang sering menuduh beliau tetapi enggan mendedahkan bukti.

Katanya, Ahli Parlimen Tambun perlu menampilkan bukti-bukti kukuh dan bawa pada perbicaraan di mahkamah sekiranya mahu mendakwa beliau mencuri wang atau harta daripada rakyat.


Gempa bumi 6.2 skala richter di tenggara Maluku

JAKARTA, 20 Muharram 1442H, Selasa – Gempa bumi kuat berukuran 6.2 pada skala Richter berlaku di wilayah Maluku, Indonesia awal pagi tadi, menurut agensi saintifik negara itu.

Agensi Meteorologi, Klimatologi fan Geofisik (BMKG) melaporkan, pusat gempa berlaku kira-kira 198 kilometer (123 batu) di tenggara Maluku Tengah dengan 193 kilometer di bawah dasar laut.

Setakat ini, belum ada laporan mengenai korban atau kerosakan yang disahkan oleh pihak berkuasa negara itu. – Agensi


Stesen LRT, MRT dan Monorel di Kuala Lumpur tutup sementara esok

KUALA LUMPUR, 11 Muharram 1443H, Jumaat – Beberapa stesen transit aliran ringan (LRT), Transit Aliran Massa (MRT) dan Monorel di Kuala Lumpur akan ditutup sementara waktu bermula jam 9 pagi hingga 3 petang, esok bagi  tujuan memelihara keselamatan awam.

Dalam laman Instagram, MyRapid KL memaklumkan, penutupan tersebut melibatkan LRT laluan Ampang dan Sri Petaling, LRT laluan Kelana Jaya, MRT laluan Kajang dan kesemua stesen Monorel KL.

“Penutupan sementara LRT laluan Ampang dan Sri Petaling melibatkan stesen Chan Sow Lin, Hang Tuah, Masjid Jamek, Sultan Ismail, Pudu, Plaza Rakyat, Bandaraya dan Cheras.

“Manakala bagi laluan Kelana Jaya, stesen yang terlibat adalah Kampung Baru, Masjid Jamek, KL Sentral, Abdullah Hukum, Dang Wangi, Pasar Seni dan Bangsar.

“Selain itu, turut ditutup ialah MRT laluan Kajang yang melibatkan Taman Pertama, Cochrane, Bukit Bintang, Pasar Seni, Maluri, Tun Razak Exchange, Merdeka dan Muzium Negara,” katanya.

Sementara itu, kaunter kad konsesi MyRapid di stesen LRT Pasar Seni juga ditutup.

“Stesen yang tidak terlibat akan beroperasi seperti biasa. Sila rancang perjalanan anda,” katanya.


Muhammad nama bayi lelaki paling popular di UK

LONDON, 10 Jamadilawal 1443H, Rabu – Satu kajian mendapati nama Nabi Muhammad adalah nama paling popular yang diberikan untuk kanak-kanak lelaki di United Kingdom (UK).

Menurut laman web BabyCentre, nama Nabi Muhammad sering digunakan untuk diberikan kepada kanak-kanak lelaki pada tahun 2021, bermakna nama itu telah menduduki tempat teratas untuk tahun kelima berturut-turut.

BabyCentre berkata, nama itu juga mendahului nama lelaki paling popular di laman web itu sepanjang dekad.

Sementara nama bayi di tangga tertinggi lain yang berkaitan dengan nama Islam untuk lelaki dan perempuan pada tahun 2021 termasuk Fatima, Ali dan Layla, mengukuhkan lagi teori bahawa Islam boleh menjadi agama yang paling berjaya di dunia Barat dalam masa terdekat.

Malangnya, umat Islam Inggeris hidup dalam era Islamofobia yang semakin meningkat di mana dengan hanya mempunyai ‘nama yang terdengar seperti muslim’ boleh mencetuskan diskriminasi Islamofobia.

Walaupun begitu, nama itu terus berkembang lebih popular dari tahun ke tahun. – Agensi


‘China ceroboh Malaysia’: Pelihara kedaulatan, jangan sampai ada pihak ambil kesempatan

BANGI, 21 Safar 1443H, Selasa – Kerajaan Malaysia perlu menyelesaikan konflik antara China dan Amerika Syarikat (AS) berhubung isu Laut China Selatan dengan kadar segera.

Kerajaan tidak boleh memandang remeh isu berkenaan kerana ia melibatkan hubungan diplomasi antara dua pihak.

Sebelum ini media melaporkan, tidak sampai 24 jam Tentera Udara Diraja Malaysia (TUDM) melakukan latihan bersama-sama AS, China mula bertindak balas memberi ‘amaran’.

Beberapa portal pertahanan antarabangsa melaporkan sejumlah kapal Pengawal Pantai negara itu menceroboh perairan Zon Ekonomi Eksklusif (ZEE) Malaysia, antaranya dua kapal negara komunis itu dengan kod CCG 5202 dan CCG 6307 bertindak biadab memasuki kawasan Sabah yang kaya dengan gas dan minyak mentah berkualiti.

Memetik Utusan Malaysia, mereka dilihat mengiringi kapal peninjau penyelidikan China dikenali Da Yang Hao yang sebelum itu angkuh menceroboh perairan Vietnam sebelum diusir negara ASEAN tersebut.

Berikutan perkembangan itu, Presiden BERJASA, Ustaz Zamani Ibrahim menggesa kedaulatan negara dipelihara supaya negara tidak mudah diambil kesempatan oleh pihak luar.

Beliau meminta pemimpin negara mengambil iktibar daripada Pulau Batu Puteh – yang mana kita kehilangan aset berharga buat negara.

“Pencerobohan di negara kita sekarang ini telah berlaku dari luar dan dalam negara sendiri. Ruang udara dicerobohi oleh kuasa luar, tanah rizab, hutan simpanan dan tanah masjid turut dicerobohi oleh syarikat, persatuan dan individu dalam negara.

“Kalaulah orang luar dan orang dalam negara berani menceroboh kedaulatan negara kita, apa gambaran kekuatan sebenar yang dimiliki oleh negara kita,” katanya dalam kenyataan hari ini.

Pada masa sama, beliau mengingatkan bahawa perpecahan parti-parti Melayu akibat sibuk membawa agenda parti, ketidakstabilan politik tanah air turut menyumbang kepada kelemahan negara seluruhnya.

“Bagaimana negara mampu memfokuskan kedaulatannya sedangkan di dalam dewan Parlimen pun terlalu huru hara, suasana Parlimen yang sepatutnya membina kedaulatan bertukar menjadi ‘pasar ikan’,” katanya.

Dalam hal ini juga, beliau berpandangan bahawa Malaysia agak terkebelakang berbanding negara rantau Asia.

Walhal dahulu negara menjadi peneraju utama dalam memperjuangkan bangsa Melayu di rantau ini, namun kini telah lesu dan tidak ada lagi hala tuju.

“Sampai bila kita ingin menjadi pemerhati senyap kepada keadaan yang berlaku terhadap negara tercinta.

“Para pemimpin perlu membuka mata membentuk kesepakatan demi kebajikan rakyat serta kedaulatan negara kembali dipertahankan.

“Perjuangan politik sepatutnya berada dalam konteks maslahat masyarakat bukannya berdasarkan kepentingan diri sendiri atau parti,” katanya.


Tak pakai pelitup muka, 6 pelajar diberikan pengurangan kompaun

IPOH, 9 Ramadan 1442H, Rabu – Enam pelajar Kolej Matrikulasi Perak yang dikompaun RM1,500 kerana tidak memakai pelitup muka dua hari lepas, telah diberikan pengurangan kompaun, demikian menurut Pengarah Kesihatan Negeri Perak Datuk Dr. Ding Lay Ming.

Beliau berkata dalam satu pertemuan dengan pihak pengurusan kolej dan pelajar di Pejabat Kesihatan Daerah berhampiran semalam, kesemua pelajar telah hadir mengemukakan rayuan dan pengurangan kompaun telah diberikan mengikut tatacara pengurangan kompaun sedia ada.

“Rayuan bagi pengurangan lanjut telah dikemukakan oleh pihak pengurusan kolej atas alasan bahawa pelajar itu adalah dari golongan berpendapatan rendah dan tidak mampu untuk membayar jumlah kompaun yang dikenakan,” katanya dalam satu kenyataan hari ini.

Beliau berkata kertas siasatan terhadap pengurangan lanjut sedang dijalankan untuk pertimbangan pengurusan Kementerian Kesihatan Malaysia (KKM).

Menurutnya, teguran tegas juga telah diberikan kepada pihak pengurusan kolej kerana tidak memastikan pematuhan prosedur operasi standard (SOP) di premis berkenaan.

Beberapa media sebelum ini melaporkan enam pelajar kolej berkenaan dikompaun oleh KKM masing-masing sebanyak RM1,500 kerana tidak memakai pelitup muka dengan lengkap di samping gagal mengamalkan penjarakan fizikal, dan tindakan itu mendapat perhatian ramai warganet. – Bernama


Gerakan tekad jumpa MB Kedah bincang isu lesen premis judi

MELAKA, 11 Rabiulakhir 1443H, Selasa – Parti Gerakan akan mengadakan lawatan untuk bertemu Menteri Besar Kedah, Datuk Seri Muhammad Sanusi Md Nor susulan keputusan untuk tidak lagi meluluskan lesen perjudian kepada mana-mana premis perjudian di negeri itu.

Presiden Gerakan, Datuk Dr Dominic Lau berkata, kunjungan yang akan dilaksanakan selepas Pilihan Raya Negeri (PRN) Melaka itu bagi membolehkan parti tersebut memahami isu berkenaan.

Menurutnya, meskipun mengakui bahawa tiada agama yang menggalakkan aktiviti judi di seluruh dunia, tetapi situasi di negara ini lain sikit kerana memiliki rakyat berbilang kaum, agama dan budaya.

“Kami juga terima banyak aduan daripada orang Cina, orang India yang mengatakan bahawa hak mereka (untuk berjudi).

“Bukan mereka suka berjudi tapi kita mahu katakan bahawa Perlembagaan negara memang memberi hak kepada rakyat dan mereka ada hak diri sendiri.

“Oleh itu kami akan buat satu lawatan kepada MB Kedah dan kita mintalah untuk pertimbangkan perkara-perkara (seperti) berbilang kaum itu (supaya) nak jaga sikit sentimen orang bukan Islam atau bukan Melayu,” katanya seperti dilapor Malaysiakini, hari ini.

Dominic berkata, pihaknya turut berharap akan mendapat satu titik optimum yang boleh menyampaikan situasi menang-menang antara dua pihak.

Terdahulu, Kedah memutuskan untuk tidak lagi meluluskan lesen perjudian kepada mana-mana premis perjudian bagi memastikan negeri itu bebas daripada aktiviti tersebut pada masa akan datang.

Muhammad Sanusi berkata, menerusi Mesyuarat Khas Exco Kerajaan Negeri minggu lepas, semua 12 pihak berkuasa tempatan (PBT) di negeri itu tidak akan memperbaharui lesen premis perjudian sedia ada.

“Perjudian adalah punca kepada banyak kerosakan dan keruntuhan tamadun khususnya keruntuhan institusi keluarga. Ramai orang yang terlibat dengan perjudian ini akan dibelit hutang dan memporak-perandakan keluarga serta masyarakat kita.

“Kerajaan mengambil tanggungjawab untuk memastikan Kedah bebas judi, (jadi) di bawah bidang kuasa PBT, kita memutuskan untuk tidak lagi memberi sebarang kelulusan lesen premis perjudian,” katanya.


Gangguan bekalan air di Gombak, KL pulih 59 peratus

KUALA LUMPUR, 9 Jamadilakhir 1444H, Isnin – Pemulihan bekalan air di kawasan terjejas susulan insiden paip pecah di Bukit Indah Industrial Park, Sungai Buloh telah mencapai 59 peratus setakat 7 pagi tadi, menurut Pengurusan Air Selangor Sdn Bhd (Air Selangor).

Air Selangor dalam kenyataan hari ini memaklumkan, 51 daripada 83 kawasan yang terjejas di Gombak dan Kuala Lumpur telah pulih, manakala bekalan air di 32 kawasan lagi dijangka pulih 9 malam ini.

“Tempoh masa pemulihan bekalan air adalah berbeza dari satu kawasan ke kawasan lain bergantung kepada lokasi dan jarak premis pengguna,” menurut kenyataan itu.

Air Selangor turut menyarankan pengguna yang telah dan akan mendapat bekalan air untuk membiarkan air daripada pili mengalir sehingga jernih sebelum digunakan untuk kegunaan harian, selain menggunakan air secara berhemah.

“Pengguna juga boleh mendapatkan maklumat berhubung gangguan bekalan air berjadual ini dari semasa ke semasa menerusi saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Air Selangor di talian 15300.

“Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” menurut kenyataan itu. – Bernama


Bajet 2023 tumpu segenap masyarakat, persediaan hadapi ekonomi

KUALA LUMPUR, 10 Rabiulawal 1444H, Jumaat – Bajet 2023 yang bertemakan ‘Keluarga Malaysia, Makmur Bersama’ memberi tumpuan kepada segenap lapisan rakyat termasuk B40, M40, belia, wanita dan orang kurang upaya, kata Perdana Menteri Datuk Seri Ismail Sabri Yaakob.

Beliau berkata peruntukan yang disediakan melalui belanjawan itu adalah bercirikan keperluan rakyat di bandar mahupun di luar bandar.

“Bajet ini juga menumpukan kepada pemulihan ekonomi dan sebagai persediaan kita menghadapi keadaan ekonomi yang agak tidak menentu pada tahun hadapan,” katanya kepada pemberita selepas pembentangan Bajet 2023 di bangunan Parlimen, hari ini.

Bajet 2023 yang dibentangkan Menteri Kewangan Tengku Datuk Seri Zafrul Tengku Abdul Aziz di Dewan Rakyat memperuntukkan sejumlah RM372.3 bilion, yang merupakan peningkatan ketara berbanding belanjawan tahun lepas. – Bernama


Banjir: Beberapa menteri batal cuti tiba di tanah air

HULU LANGAT, 21 Jamadilawal 1443H, Ahad – Beberapa menteri Kabinet yang bercuti ke luar negara telah membatalkan cuti mereka dan kembali ke tanah air.

Tanpa memberikan nama, Perdana Menteri Datuk Seri Ismail Sabri Yaakob ketika memaklumkan perkara itu berkata menteri-menteri berkenaan kini sedang dikuarantin.

“Ada dua, tiga yang telah pulang. Mereka ini merancang ke luar negeri lebih awal sebelum banjir berlaku dan sebelum arahan (batal cuti) dikeluarkan.

“Saya tidak mahu sebut siapa, tetapi mereka kini telah balik dan saya nasihatkan mereka kuarantin dahulu untuk keselamatan. Isnin atau Selasa mereka akan keluar,” katanya ketika ditanya media mengenai perkara itu selepas meninjau kerja-kerja pascabanjir di Taman Sri Nanding dan Kampung Dusun Tua,  hari ini.

Perdana Menteri turut memaklumkan, beliau sendiri membatalkan rancangannya untuk melaksanakan umrah yang sepatutnya pada 1 Jan depan.

Katanya lagi, ada dalam kalangan menteri yang telah berada di luar negara membatalkan cuti mereka, tetapi masih tidak dapat pulang ke tanah air kerana ketiadaan penerbangan.

Terdahulu, Perdana Menteri mengeluarkan arahan menteri Kabinet yang sedang atau merancang bercuti supaya membatalkan cuti mereka sehingga bencana banjir yang melanda negara ketika ini selesai.

Ia disusuli Ketua Setiausaha Negara Tan Sri Mohd Zuki Ali mengarahkan semua Ketua Setiausaha setiap kementerian serta Ketua Pengarah setiap jabatan dan agensi yang sedang bercuti dan merancang untuk bercuti membatalkan percutian masing-masing, berkuat kuasa serta-merta. – Bernama


Iran, Indonesia setuju berdagang mata wang tempatan, hapus dominasi dolar AS

JAKARTA, 4 Zulkaedah, Rabu – Presiden Iran, Seyed Ebrahim Rayeesi mengesahkan Tehran dan Jakarta bersetuju untuk mengukuhkan dan mengembangkan hubungan ekonomi antara kedua-dua negara.

Langkah yang diambil dengan memulakan dagangan dalam mata wang tempatan – usaha untuk menamatkan monopoli dolar Amerika Syarikat (AS).

Presiden Iran, yang sedang dalam lawatan rasmi ke Indonesia sebagai ketua delegasi politik-ekonomi berpangkat tinggi, menyatakan telah memutuskan untuk mempromosikan nilai perdagangan mereka kepada $20 bilion.

Beliau menegaskan, kedua-dua negara bertekad untuk mempromosikan pertukaran menggunakan mata wang negara untuk mengetepikan dolar AS.

Beberapa negara telah menegaskan bahawa mereka tidak lagi mahu mata wang AS kerana telah menjadi instrumen kewangan yang tidak boleh dipercayai.

Presiden Iran itu berkata, pemeteraian dokumen berbeza untuk kerjasama dua hala dalam pelbagai sektor mengesahkan keinginan kedua-dua pihak untuk membangunkan hubungan dalam semua bidang.

Di hadapan Raeisi dan Widodo, pegawai kanan Iran dan Indonesia menandatangani 11 dokumen dan perjanjian untuk mengukuhkan kerjasama dalam konteks perdagangan.

Ia teemasuk pembatalan visa, pertukaran budaya, penyeliaan ke atas produk farmaseutikal, sains dan teknologi serta minyak dan gas.

Raeisi juga berkata, sekatan dan tekanan yang menindas telah gagal menghalang kemajuan Iran, atas dasar itu Tehran mahu memperbaiki hubungan dengan negara-negara Islam dan jiran.

Katanya, di sebalik tekanan dan sekatan yang menindas, golongan belia Iran telah berjaya mengorak langkah besar ke arah peningkatan sains dan teknologi serta pembangunan ekonomi negara.

Selain itu, mengulangi dasar luar Iran, beliau berkata, Tehran dan Jakarta mempunyai pendirian yang sama dalam isu-isu utama serantau dan global, termasuk Palestin dan Afghanistan.

“Kedua-dua negara komited untuk menyokong hak rakyat Palestin sehingga pembebasan al-Quds,” katanya. – Agensi


Kegunaan MySejahtera mampu diperluas untuk sektor lain

BANGI, 25 Syaaban 1442H, Rabu – Aplikasi MySejahtera mampu diperluaskan penggunaannya untuk sektor-sektor lain, seperti e-dagang, pendidikan dan perkhidmatan penghantaran.

Selain itu, aplikasi berkenaan juga berfungsi sebagai sebuah Pusat Sehenti (One Stop Centre) atau Super App yang menyediakan pelbagai perkhidmatan dalam satu platform untuk semua rakyat Malaysia.

Menteri Komunikasi dan Multimedia, Datuk Saifuddin Abdullah berkata, aplikasi yang digunakan hampir 25 juta rakyat negara ini telah membantu kerajaan, khususnya Kementerian Kesihatan (KKM) dan Kementerian Tenaga, Sains, Teknologi dan Inovasi (MOSTI) dalam mengurus wabak COVID-19.

Beliau berkata, ini termasuk dalam menguruskan maklumat jangkitan, pengawasan penularan wabak serta pendaftaran suntikan vaksin secara waktu sebenar dan terkini.

“Penularan wabak COVID-19 mendorong keperluan untuk mengadaptasi kaedah digital dalam perkhidmatan kesihatan.

“Dengan ini, kami di KKMM akan meneruskan usaha membangunkan bukan sahaja infrastruktur telekomunikasi tetapi juga melipatgandakan penggunaan teknologi digital bagi merealisasikan aspirasi MyDIGITAL untuk manfaat semua lapisan masyarakat ke arah Revolusi Industri 4.0 dan kemakmuran bersama,” katanya.

Beliau berkata demikian dalam satu kenyataan sempena Hari Kesihatan Sedunia yang disambut pada 7 April setiap tahun sejak 1948.

Dengan tema ‘Membina Dunia Yang Lebih Adil dan Sihat’, sambutan itu bertujuan meningkatkan kesedaran masyarakat mengenai isu-isu kesihatan sejagat.


LCS perlu diuji 24 bulan sebelum dibenarkan operasi

KUALA LUMPUR, 28 Rejab 1444H, Isnin – Kapal tempur pesisir (LCS) pertama negara yang dijadual siap pada tahun depan memerlukan lanjutan tempoh 22 hingga 24 bulan lagi bagi tujuan penilaian sebelum dibenarkan beroperasi.

Menteri Pertahanan, Datuk Seri Mohamad Hasan berkata, ia melibatkan penelitian fungsi kapal berkenaan menerusi dua penilaian iaitu di pelabuhan dan lautan.

Beliau berkata, penilaian di pelabuhan adalah bagi menguji kemampuan kapal yang telah siap dibina itu untuk terapung dan bergerak.

“Selepas ujian pelabuhan, kita perlu pula bawa uji kapal LCS ini untuk keluar ujian pengoperasian di laut, ia ambil masa 22 hingga 24 bulan dan barulah kapal akan ditauliahkan.

“Jadi kena ingat, bila kita kata siap itu, maksudnya siap dalam pembinaan di dok kering, ujian pelabuhan dan laut,” katanya menjawab soalan tambahan Nordin Ahmad Ismail (PN-Lumut) mengenai jumlah kos sebenar projek LCS selepas pengurangan daripada enam kepada lima kapal pada sesi soal jawab lisan di Dewan Rakyat hari ini.

Mohamad Hasan berkata, kapal itu kini dalam fasa pemasangan alatan pertahanan, persenjataan dan elektronik.

“Saya sendiri melihat dalam gudang Boustead Naval Shipyard. Kapal pertama, enjin sudah ada dalam badan, kotak gear, aci gear dan bebaling pun dah ada.

“Cuma tinggal pemasangan teras sahaja. Yang lain, kapal ini dibina mengikut blok, semua blok dah dipasang, cuma blok teras tersebut memang dikosongkan untuk memasang blok elektronik kerana kita tidak boleh pasang peralatan itu dulu,” katanya.

Beliau berkata, bagi perolehan sistem persenjataan utama LCS, kementerian memperoleh Surface to Surface Missile secara terus dengan pengilang peralatan asal (OEM).

Setakat ini, katanya status perolehan ini berjalan mengikut jadual yang telah ditetapkan manakala bagi perolehan Surface to Air Missile, ia masih belum dilaksanakan dan bergantung kepada hala tuju perolehan LCS.-  Bernama


45 penumpang kapal MSC Grandiosa dijangkiti COVID-19

ROM, 1 Jamadilakhir 1443H, Selasa – Kira-kira 45 penumpang kapal persiaran MSC Grandiosa diturunkan di pelabuhan Genoa selepas dijangkiti COVID-19.

Pengendali kapal terbabit, MSC Cruises bagaimanapun tidak mendedahkan jumlah sebenar individu dijangkiti COVID-19 namun sehingga kini sejumlah besar penumpang masih kekal di atas kapal berkenaan.

Media sebelum ini mendakwa kapal persiaran berkenaan membawa antara 120 hingga 150 orang dijangkiti COVID-19 yang tiba di Genoa dari pelabuhan di Marseille, Perancis.

“Kami hanya menurunkan 45 penumpang yang positif COVID-19 di Genoa,” kata jurucakap syarikat terbabit.

Jurucakap syarikat berkata, bilangan penumpang lain yang diuji positif akan diturunkan namun kini masih berada di dalam kapal menunggu masa yang sesuai.

“Kebanyakan penumpang dilaporkan tidak bergejala dan kontak rapat diasingkan serta-merta di dalam kabin, kesemua diberikan rawatan perubatan,” kata jurucakap berkenaan.

Sementara itu, pihak berkuasa pelabuhan di Genoa mengesahkan sejumlah penumpang diturunkan dari kapal persiaran terbabit dengan warga Itali dari utara negara itu dihantar pulang ke rumah.

Manakala, penumpang terdiri daripada warga asing pula dihantar ke kemudahan penjagaan sementara untuk kuarantin.

Kapal persiaran itu kemudian meneruskan perjalanan ke pelabuhan Civitavecchia manakala penumpang yang positif yang tinggal di tengah atau selatan negara ini akan diturunkan serta dihantar pulang untuk kuarantin.

Semua kos pemindahan dan penginapan di pusat rawatan COVID dibayar MSC Cruises. – Agensi


Mahkamah Israel bebaskan polis tembak lelaki autisitk Palestin

TEL AVIV, 18 Zulhijjah 1444H, Jumaat – Mahkamah Israel membebaskan seorang pegawai polis yang didakwa melakukan pembunuhan melulu selepas menembak maut seorang lelaki Palestin autistik di Baitulmaqdis Timur yang diduduki pada 2020.

Mahkamah pada Khamis berkata, pegawai itu bertindak untuk mempertahankan diri apabila dia menembak dan membunuh Eyad al-Hallaq yang berusia 32 tahun pada 30 Mei tahun itu.

“Pegawai itu membuat kesilapan jujur memikirkan dia berdepan dengan penyerang yang menimbulkan bahaya,” kata mahkamah, sambil memaklumkan dia telah menyatakan kekesalan atas kesilapannya.

Mahkamah kononnya berkata, pegawai itu, yang namanya tidak didedahkan kepada umum, bertindak dengan ‘niat baik’ apabila dia menembak Eyad.

Pegawai itu didakwa pada Jun 2021 selepas pihak berkuasa mendakwa dia tidak mematuhi peraturan polis untuk melepaskan tembakan dan Eyad tidak mendatangkan bahaya kepada orang awam di tempat kejadian.

Eyad ditembak ketika berjalan di Kota Lama Baitulmaqdis Timur. Keluarganya berkata, anak lelaki mereka mempunyai masalah mental sudah lapan tahun, dan saksi berkata dia panik selepas dijerit oleh polis.

Keluarga Eyad telah lama mengkritik siasatan Israel terhadap pembunuhan itu.

Selepas keputusan itu diputuskan, ibu Eyad, Rana, keluar dari bilik mahkamah sambil menangis.

“Eyad kini di dalam kubur dan pembunuhnya sedang berehat dan keluar bersenang-lenang, ini sangat tidak adil,” katanya, duduk di sebelah potret anaknya.

Rana menggambarkan anaknya sebagai seorang yang taat, dan dia percaya anaknya takut apabila empat pegawai polis Israel berlari di belakangnya.

Pada masa itu, Presiden Palestin Mahmud Abbas menyebut kematian Eyad sebagai ‘jenayah perang’ dan ‘pembunuhan’.

Pengebumian Eyad menarik ribuan orang berkabung, manakala tanda pagar dalam talian #PalestinianLivesMatter tersebar meluas.

Kematian Eyad menandakan kemarahan dan protes besar-besaran terhadap keganasan polis Israel. – Agensi


Bersihkan medan dakwah daripada ‘sampah sarap’

BANGI , 3 Jamadilakhir 1444H, Selasa – Syarat pentauliahan mengajar agama wajar diperketatkan di peringkat Pusat dan negeri supaya medan dakwah tidak dicemari elemen negatif.

Mufti Pulau Pinang, Datuk Seri Dr Wan Salim Wan Mohd. Noor berkata, medan dakwah kini dimasuki pelbagai ragam dan jenis manusia.

Namun, ia sangat mendukacitakan berikutan sesetengah daripada mereka tiada kelayakan daripada sudut ilmu dan uslub berdakwah.

“Justeru, pihak berkuasa agama perlu memperketatkan syarat-syarat pentauliahan mengajar agama dan dakwah di samping memantau aktiviti yang dilakukan,” katanya dalam kenyataan, hari ini.

Mengulas lanjut, Wan Salim berkata, sekiranya terdapat penceramah atau individu yang menyampaikan kuliah yang mengelirukan dan menghasut masyarakat ke arah perpecahan, ianya wajar dihalang.

Tindakan berkenaan perlu dibuat melalui penguatkuasaan undang-undang sedia ada di negara ini.

”Sudah sampai masanya pihak kerajaan bertegas dalam aspek ini demi membersihkan medan dakwah Islamiah daripada ‘sampah sarap’ yang mencemarinya.

Sebelum ini tular isu pendakwah bebas, Ustazah Siti Afifah Shahbudin dan suaminya yang sering mengeluarkan kenyataan mengelirukan di media sosial membabitkan hukum agama.

Antara perkara yang pernah dibangkitkan Siti Afifah adalah mendayuskan para suami yang membenarkan doktor lelaki melihat aurat isteri ketika bersalin dan makan ubat sakit masuk neraka.


Isu 3R jika tak ditangani akan jadi lebih serius: KPN

KUALA LUMPUR, 28 Syawal 1444H, Jumaat – Isu 3R (agama, kaum dan institusi diraja) sekiranya tidak ditangani akan mengganggu keharmonian dalam negara dan akan menjadi lebih serius jika dibiarkan berterusan, kata Ketua Polis Negara, Tan Sri Acryl Sani Abdullah Sani.

Beliau berkata, perkara berkenaan diberikan perhatian yang tinggi khususnya hantaran yang dibuat menyentuh sensitiviti agama, kaum dan Institusi diraja.

“PDRM memandang serius hal ini (isu 3R) dan kami akan mengambil tindakan tegas ke atas mana-mana pihak yang cuba mengganggu-gugat keharmonian dan ketenteraman agama.

Oleh yang demikian, PDRM telah menubuhkan satu pasukan siasatan khas dikenali sebagai Pasukan Siasatan Khas 3R diwujudkan sejak Mac lepas bagi menangani isu terbabit,” katanya ketika ditemui pemberita selepas menghadiri Majlis Minum Petang PDRM Bersama Media Sempena Aidilfitri di Mes Pegawai Kanan di Bukit Aman, di sini, hari ini.

Acryl Sani berkata, siasatan kes-kes melibatkan 3R dilakukan dengan pantas bagi menjamin keharmonian masyarakat di negara ini.

“Isu 3R perlu dihindari setiap masa dan setiap kertas siasatan berkaitan 3R perlu disiapkan dalam tempoh tujuh hari. Apabila berlaku kes seperti ini kita ambil tindakan pantas untuk menyiasat dalam memastikan agar pelaku dikesan dan dikenakan tindakan sewajarnya,” katanya.

Beliau berkata, ini adalah untuk memastikan supaya keharmonian masyarakat majmuk di negara ini terpelihara dan kesejahteraan negara terjamin.

Acryl Sani berkata, sebanyak 23 kes direkodkan pasukan petugas berkenaan bagi tempoh 22 Mac hingga 17 Mei lepas dengan 11 kes membabitkan penghinaan raja atau institusi diraja, empat mengenai agama dan lima mengenai kaum.

Menurutnya, tiga kes berjaya didakwa manakala dua lagi diklasifikasikan sebagai tiada tindakan lanjut, sementara 18 lagi masih disiasat.

Pada 22 Mac lepas, PDRM menubuhkan pasukan khas bagi menyiasat kes melibatkan penghinaan terhadap agama, kaum dan institusi diraja.

Pasukan itu diketuai Pengarah Jabatan Siasatan Jenayah dan dikendalikan oleh Unit Siasatan Jenayah Terkelas Bahagian D5 JSJ.- Bernama


Palestin tuntut Zionis serah pistol tembak Shireen

RAMALLAH, 20 Zulkaedah 1443H, Isnin – Pihak Berkuasa Palestin menuntut negara haram Israel menyerahkan pistol yang digunakan tentera Zionis sehingga membunuh wartawan Al-Jazeera, Shireen Abu Akleh.

Dalam kejadian 11 Mei lalu, Shireen ditembak mati di Kem Pelarian Jenin, Tebing Barat ketika membuat liputan di kawasan berkenaan.

Siasatan awal pihak berkuasa Palestin mendapati tentera Zionis yang menembak mati wartawan kanan berkenaan.

Bagaimanapun, pihak berkuasa negara haram telah meminta supaya Palestin menyerahkan peluru yang memasuki badan Shireen bagi membolehkan mereka menjalankan siasatan lanjut.

Malah tawaran berkenaan dibuat di hadapan wakil dari Amerika Syarikat dan Palestin.

“Kami menolak untuk membuat penyerahan peluru berkenaan sebaliknya menuntut tentera Zionis mengembalikan semula pistol yang digunakan untuk menembak mati Shireen,” kata Perdana Menteri Palestin, Mohammed Shtayyeh dalam sebuah masjid di Ramallah sempena 40 hari kematian wanita berkenaan.

Negara haram sebelum ini berkata, pihaknya tidak dapat memastikan sama ada Shireen memakai baju kalis peluru ketika ditembak tentera.

Rejim Zionis kekal dengan pendiriannya menyatakan mereka tidak melepaskan tembakan kerana mengetahui Shireen adalah seorang wartawan dan sedang membuat liputan.

Namun hasil siasatan Palestin mendapati wartawan kanan berkenaan ditembak mati menggunakan sepucuk pistol Ruger Mini-14, senjata separa automatik. – Agensi


‘Jangan label saya pro-Israel’

PUTRAJAYA, 23 Rabiulakhir 1445H, Selasa – Meskipun Malaysia menghadiri Minggu Pemimpin Ekonomi Kerjasama Ekonomi Asia Pasifik (APEC) 2023 di San Francisco, Amerika Syarikat – negara akan tetap teguh dalam isu Palestin, kata Perdana Menteri.

Datuk Seri Anwar Ibrahim berkata, terdapat pihak yang telah menyatakan pendapat supaya tidak menghadiri mesyuarat itu, namun beliau telah mendapatkan pandangan mengenai perkara itu daripada negara anggota.

Beliau kemudian menambah bahawa setakat ini, pemimpin semua negara Asia serta ahli APEC lain akan menghadiri mesyuarat itu

“Jadi, saya telah membuat keputusan untuk menghadiri mesyuarat itu. Sebagai Perdana Menteri, adalah menjadi tanggungjawab saya untuk menjaga kepentingan Malaysia dari segi keselamatan, keamanan, hubungan diplomatik dan ekonomi,” kata Anwar, yang juga Menteri Kewangan.

Beliau berkata, keputusan itu tidak akan mengubah kedudukan Malaysia apabila ia melibatkan isu Palestin.

“Pendirian kami kekal kukuh dan teguh. Kami akan terus menyokong keadilan dan hak rakyat Palestin,” katanya pada perhimpunan bulanan Kementerian Kewangan, hari ini.

Anwar berkata, beliau sedar keputusannya untuk menghadiri mesyuarat APEC atas jemputan Presiden Amerika Syarikat Joseph Biden tidak akan disenangi kumpulan tertentu.

“Saya melakukan ini untuk kepentingan negara dan saya berpendirian bahawa kita akan terus menyokong Palestin. Jangan label saya pro-Israel,” katanya.

Minggu Pemimpin APEC akan diadakan di San Francisco dari 11 hingga 17 November.

Pada 31 Oktober lepas, Ahli Parlimen pembangkang Wan Ahmad Fayshal Wan Ahmad (PN-Machang) telah bertanya kepada Perdana Menteri sama ada Malaysia akan memboikot mesyuarat APEC sebagai tanda solidariti untuk Palestin.


Banjir: Doa Gaza untuk Malaysia

GAZA, 16 Jamadilawal 1443H, Selasa – Bencana banjir yang melanda negara mendapat perhatian dalam kalangan saudara Islam di Gaza, Palestin yang mendoakan agar ujian dihadapi rakyat Malaysia diringankan.

Perkara itu didedahkan oleh Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman.

Katanya, jemaah di Masjid Baghdad, Kem Pelarian As-Syati, di sini telah mengadakan solat hajat khusus bagi mendoakan mangsa banjir di Malaysia.

“Mereka sangat menghargainya bila kalian menyumbang dan mendoakan mereka tatkala mereka diperangi dan dizalimi.

“Sebab itu mereka mendoakan kalian apabila mendengar bahawa kalian pula sedang diuji,” katanya.

Muhammad Nadir berkata, solat hajat dan doa telah diimamkan oleh Syeikh Saqr Zaim.

“Semoga doa mereka di bumi berkat ini meringankan beban kalian,” katanya lagi.


Speaker DUN tidak terima surat permohonan bubar DUN Johor

JOHOR BAHRU, 18 Jamadilakhir 1443, Jumaat – Pejabat Speaker Dewan Undangan Negeri (DUN) Johor tidak menerima sebarang surat permohonan pembubaran DUN, bagi membolehkan Pilihan Raya Negeri (PRN) diadakan dalam masa terdekat.

Perkara itu disahkan oleh Speaker DUN Johor Suhaizan Kaiat hari ini, selepas tular di media sosial susulan sebuah portal mendakwa beliau sudah mendapat surat tersebut, sekali gus menyatakan PRN bakal berlangsung tidak lama lagi.

“Tidak, makluman portal itu tidak benar,” katanya kepada Bernama ketika dihubungi hari ini.

Terdahulu, sebuah portal mendakwa Menteri Besar Johor Datuk Hasni Mohammad, telah menghantar surat permohonan pembubaran DUN kepada Pejabat Speaker DUN Johor semalam.

Khabar angin mengenai PRN akan datang bertiup kencang, berikutan kematian ADUN Kempas Datuk Osman Sapian bulan lepas menjadikan kerajaan pimpinan UMNO hanya memiliki majoriti satu kerusi dalam DUN Johor.

Pada masa ini, DUN Johor diterajui Barisan Nasional dengan 28 kerusi yang merangkumi UMNO (14 kerusi), MIC (dua), Bersatu (11) dan PAS (satu), manakala Pakatan Harapan memiliki 27 kerusi iaitu DAP (14), PKR (tujuh) dan Amanah (enam). – Bernama


Tak mustahil jika KM Sabah ‘muka baharu’

KUALA LUMPUR, 9 Safar 1442H, Ahad- Calon Ketua Menteri Sabah mungkin dilantik dalam kalangan muka baharu Ahli Dewan Undangan Negeri (ADUN) yang tidak pernah digembar-gemburkan.

Penganalisis politik, Prof Madya Dr Awang Azman Awang Pawi berkata, perkara berkenaan tidak mustahil berlaku sekiranya individu yang pernah disebut sebagai calon Ketua Menteri bagi mewakili Gabungan Rakyat Sabah (GRS) gagal mendapat sokongan majoriti dalam kalangan calon yang menang.

Katanya, perkara sama pernah terjadi ketika pelantikan bekas Menteri Besar Selangor, Dr Mohamad Khir Toyo, yang boleh dianggap sebagai keputusan dan situasi menang-menang bagi semua pihak.

“Jika tiada siapa yang dicalonkan sebelum ini mendapat sokongan majoriti dalam GRS, tidak mustahil individu lain pula akan diketengahkan.

“Ini untuk elak pertikaian berterusan mengenai calon Ketua Menteri,” katanya seperti dilapor Berita Harian, hari ini.

Mengulas mengenai perkara sama, Dr Awang Azman berkata, parti yang mendapat kemenangan tertinggi perlu diberi peluang untuk mengemukakan nama calon Ketua Menteri.

Beliau berkata, sekiranya semua wakil rakyat yang menang mengutamakan kepentingan rakyat, maka GRS mampu mencapai kesepakatan dalam menentukan calon Ketua Menteri Sabah baharu.

Gabungan Rakyat Sabah (GRS) secara rasmi membentuk kerajaan selepas memenangi PRN dengan memenangi 38 kerusi Dewan Undangan Negeri (DUN), malam tadi.

Gabungan itu dianggotai PN menenangi 17 kerusi, manakala Barisan Nasional (BN) pula mendapat 14 kerusi seterusnya Parti Bersatu Sabah (PBS) dapat menawan tujuh kerusi.


Pesawat Israel tak berlegar di ruang udara Malaysia: MOT

PUTRAJAYA, 17 Syawal 1442H, Sabtu – Kementerian Pengangkutan Malaysia (MOT) hari ini mengesahkan bahawa sebuah pesawat Israel telah melintasi ruang udara Malaysia baru-baru ini namun menyatakan tiada corak penerbangan yang tidak normal atau dilihat berlegar-legar di ruang udara Malaysia.

Mengikut kenyataan yang mengambil maklum keresahan orang ramai berhubung insiden sebuah pesawat berdaftar Israel yang melintasi ruang udara Malaysia baru-baru ini, MOT memaklumkan bahawa pesawat awam itu telah mengikuti laluan penerbangan komersial yang digunakan oleh mana-mana pesawat awam ketika melintasi ruang udara Malaysia menurut peraturan Pertubuhan Penerbangan Awam Antarabangsa (ICAO).

Kenyataan itu menyebut bahawa pesawat tersebut berlepas dari Male, Maldives dan menuju ke Paya Lebar, Singapura pada 2.55 pagi Rabu lepas (19 Mei 2021).

“Berdasarkan peraturan-peraturan ICAO, Malaysia meluluskan mana-mana penerbangan melalui ruang udaranya selagi ia tidak mengancam keselamatan dan kedaulatan negara kita,” menurut kenyataan itu.

Malaysia adalah negara anggota ICAO.

Menurut MOT, kelulusan penerbangan yang diberikan kepada pesawat Boeing 737-400 milik syarikat Israel Aerospace Industries-Elta (IAI-Elta) itu tidak membenarkan ia mendarat atau berlegar-legar di ruang udara Malaysia.

“Tiada corak penerbangan yang tidak normal ketika pesawat itu melalui ruang udara Malaysia dan ia juga tidak dilihat berlegar-legar di ruang udara Malaysia,” katanya.

MOT juga menyatakan bahawa pihak berkuasa penerbangan Malaysia telah mengesahkan bahawa pesawat itu tidak kembali ke ruang udara Malaysia selepas tiba di destinasinya, Singapura. – Bernama


Menteri Agama positif COVID-19

KUALA LUMPUR, 17 Safar 1442H, Ahad – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohammad Al-Bakri disahkan positif COVID-19.

Dalam satu kenyataan hari ini, beliau mengesahkan perkara itu dan kini sedang menerima rawatan

“Kepada semua rakyat Malaysia, saya kini menjalani rawatan kerana disahkan positif COVID-19 oleh Kementerian Kesihatan Malaysia.

“Alhamdulillah, sehingga saat ini keadaan kesihatan saya adalah baik,” katanya.

Pada masa sama, beliau meminta orang ramai yang menghadiri majlis membabitkan kehadirannya bermula 24 September hingga 4 Oktober supaya menjalani pemeriksaan saringan COVID-19 di klinik kesihatan dengan segera.

“Saya berdoa semoga Allah SWT sembuhkan dan selamatkan rakyat Malaysia daripada COVID-19. Insya-Allah,” katanya.

Beliau yang dijadualkan merasmikan Majlis Sambutan Ulang Tahun Ar Rahnu YaPEIM di ibu negara hari ini juga tidak hadir pada program berkenaan.


Yayasan Ikhlas ajak bantu penduduk pedalaman Long Pasia

TIGA minggu yang lalu, saya telah bermusafir ke Kota Kinabalu sebelum meneruskan perjalanan ke Sipitang dan kemudian ke Kampung Long Pasia.

Perjalanan dengan menggunakan 4WD sejauh 300 kilometer (km) ini mengambil masa kira-kira tujuh jam termasuklah perjalanan sejauh 127 km melalui jalan batu kerikil yang berlubang dan berlopak di sana sini. Pengembaraan ini sangat mencabar dan biasanya hanya digunakan oleh lori-lori yang membawa kayu balak.

Sebaik sahaja tiba di Long Pasia, ketibaan kami disambut dengan penuh gembira oleh para mualaf di sana yang jarang sekali dikunjungi oleh orang luar.

Long Pasia terletak di pedalaman Sabah dan bersempadankan negeri Sarawak dan Kalimantan, Indonesia.

Disebabkan kedudukannya yang terpinggir, umat Islam yang terdiri daripada para mualaf dan guru-guru di sana tidak berpeluang untuk merasai suasana seumpama solat berjemaah, solat Jumaat dan mempelajari ilmu agama di surau, apatah lagi di masjid.

Yayasan Ikhlas dengan kerjasama MDN-Sabah yang diterajui oleh SS Datuk Mufti Sabah akan membangunkan masjid yang pertama dan akan beraksi sebagai pusat komuniti untuk umat Islam di pedalaman di sekitar Long Pasia.

Saya ingin menyeru agar tuan-tuan dan puan-puan yang dermawan serta badan korporat untuk menyertai kami dalam membangunkan masjid dan pusat komuniti di Long Pasia ini.

Mari bersama kita hantarkan cahaya ke pedalaman di samping menyediakan bekalan buat kita di akhirat kelak.

Anda boleh turut menyumbang di sini, http://sedekahsini.com

Atau bank in ke: Maybank Yayasan Ikhlas 5628 3463 6228
Ref: Masjid Long Pasia

Pengerusi Ahli Lembaga Pemegang Amanah Yayasan Ikhlas
Prof Dr Zainur Rashid Zainuddin


Sistem kesihatan lumpuh, hospital di India kurang bekalan oksigen

NEW DELHI, 11 Ramadan 1442H, Jumaat – Hospital di India berdepan kekurangan bekalan oksigen untuk pesakit, di tengah-tengah peningkatan rekod kes jangkitan COVID-19.

Sebanyak 314,835 jangkitan harian dicatatkan di negara itu pada Khamis – jumlah harian tertinggi di dunia sejak bermulanya pandemik.

Sementara itu, kes kematian dalam tempoh 24 jam terakhir juga meningkat sebanyak 2,104 orang.

Ini menjadikan jumlah keseluruhan kes di negara itu kepada 15.93 juta, angka kedua tertinggi di dunia dengan kematian mencecah 184,657, menurut Kementerian Kesihatan.

Ketika kepadatan orang ramai di hospital di bandar-bandar besar, Perdana Menteri India, Narendra Modi mengadakan pertemuan dengan peringkat tertinggi untuk meninjau keadaan bekalan oksigen di seluruh negara.

“Permintaan sekarang dari 20 negeri sebanyak 6,785 MT sehari, kerajaan India mulai 21 April memperuntukkan 6,822 MT sehari ke negeri-negeri ini,” kata kenyataan yang dikeluarkan pejabat perdana menteri setelah pertemuan itu.

Sistem kesihatan di negara itu semakin lumpuh, dengan kebanyakan doktor mula menyatakan keletihan mereka.

“Kita mempunyai 233 pesakit COVID-19 yang bergantung hidup hanya menggunakan oksigen.

“Kami hanya tinggal 1-1,5 jam oksigen, dan kami juga sudah tidak berdaya,” kata ketua pegawai operasi Aakash Healthcare, Dr Kousar Shah. – Agensi


‘Pengalaman 34 tahun, pilih saya demi masa depan Putrajaya lebih baik’

Oleh Ainul Illia Meor Suzurudin

PUTRAJAYA, 11 Rabiulakhir 1444H, Ahad – Rakyat perlu memilih pemimpin yang ada visi dan misi yang jelas pada Pilihan Raya Umum ke-15 (PRU15) supaya kegemilangan Malaysia dapat dikembalikan.

Sudah sekian lama negara mengalami krisis kepimpinan, justeru rakyat perlu menolak pemimpin yang hanya mementingkan diri sehingga melupakan tanggungjawab membangunkan negara ke arah lebih baik dan cemerlang.

Calon Pejuang Parlimen P125 Putrajaya, Datuk Mohd Rosli Ramli berkata, sekiranya keadaan ini berterusan, sudah tentu negara akan berada dalam kegelapan yang berpanjangan.

“Saya berpandangan negara ini boleh diperbaiki dengan adanya mereka yang berpengalaman untuk memimpin negara ke arah yang lebih baik. Itulah motivasi saya untuk terjun dalam bidang politik ini.

“Walaupun saya boleh menikmati pencen dan sebagainya. Tetapi, melihat kepada keadaan kepimpinan yang ada pada hari ini saya tidak boleh berdiam diri.

“Negara perlu diubah kepada keadaan yang lebih baik daripada pemimpin yang hanya pentingkan diri sendiri, mengaut, menjarah kekayaan negara bukan untuk diagihkan untuk rakyat yang amat memerlukan,” katanya.

Mohd Rosli yang sebelum ini memegang jawatan sebagai Pengarah Pembangunan Negeri Selangor berkata, beliau sudah berpengalaman dalam perkhidmatan awam selama lebih daripada 34 tahun.

“Jadi tempoh masa yang panjang sudah tentu memberi makna kepada saya. Saya sudah melihat bagaimana jatuh dan bangunnya negara pada tempoh yang panjang ini,” katanya.

Mohd Rosli yang bakal bertanding di pusat pentadbiran negara ini berkata, beliau mahu menjadikan Putrajaya sebagai tempat yang berprestij bukan sahaja dalam negara tetapi juga di mata dunia.

“Kita lihat ia mesti diketengahkan sebagai suatu pusat yang dipandang tinggi bukan sahaja di peringkat wilayah tetapi juga peringkat antarabangsa.

“Kita mahu menyemarakkan lagi aktiviti-aktiviti yang boleh menarik mereka di peringkat antarabangsa seperti konvensyen, persidangan mesyuarat ketua kerajaan, mesyuarat menteri-menteri di peringkat ASEAN dan antarabangsa untuk bersama di Putrajaya supaya kita dapat tonjolkan bahawa Putrajaya adalah satu tempat yang menarik,” katanya.

Beliau berkata, Putrajaya boleh menjadi pusat tarikan pelancongan di mana ia boleh memfokuskan budaya, makanan tempatan, aktiviti pelbagai kaum di negara ini.

“Kita mahu Putrajaya menjadi satu pusat yang direstui dan dihormati di seluruh dunia. Pilih saya demi masa depan Malaysia yang lebih baik,” katanya.


Video tular: Polis siasat Yusuf Azmi, pengikut

KAJANG, 22 Ramadan 1442H, Selasa – Polis sedang mengesan sekumpulan lelaki yang didakwa memukul seorang lelaki warga asing dalam kejadian di kawasan kaki lima Jalan Alam Jaya 19, Taman Alam Jaya, Batu 9 Cheras, Kajang, yang tular di media sosial semalam.

Ketua Polis Daerah Kajang, ACP Mohd Zaid Hassan berkata, kejadian itu dipercayai berlaku pada kira-kira 2.30 petang dan dirakam dalam sebuah video yang berdurasi selama seminit 21 saat.

Katanya, sepasukan polis dari Ibu Pejabat Polis Daerah (IPD) Kajang telah melihat video yang tular ini dan melakukan siasatan ekoran dipercayai tempat kejadian merupakan kawasan di bawah pentadbiran IPD Kajang.

“Hasil siasatan awal yang dijalankan mendapati kejadian yang tular ini melibatkan mangsa seorang lelaki dipercayai warga asing yang dipukul sekumpulan lelaki tempatan dikenali dengan nama Yusuf Azmi, Abang Ali dan beberapa orang pengikutnya yang belum dikenal pasti.

“Kejadian yang tular ini jelas merupakan satu kekerasan jenayah yang boleh disiasat di bawah Seksyen 147 Kanun Keseksaan dan ia mengganggu-gugat serta mendatangkan kekacauan terhadap ketenteraman awam kerana berlaku di kawasan awam yang terbuka,” katanya dalam kenyataan di Kuala Lumpur, malam tadi.

Beliau berkata, penelitian ke atas video itu juga mendapati, kumpulan lelaki tempatan berkenaan telah melanggar beberapa prosedur operasi standard (SOP) Perintah Kawalan Pergerakan Bersyarat (PKPB) dengan berkumpul serta tidak menjaga penjarakan fizikal.

“Berdasarkan video yang tular ini, kes telah diklasifikasi di bawah Seksyen 147 Kanun Keseksaan. Jika disabitkan kesalahan, bolehlah dihukum penjara dua tahun atau dikenakan denda ataupun kedua-duanya sekali,” katanya.

Beliau menambah, bagi kesalahan melanggar SOP PKPB, kes disiasat di bawah Seksyen 269 Kanun Keseksaan dan Seskyen 22(b) Akta Pencegahan dan Pengawalan Penyakit Berjangkit 1988.

Mohd Zaid berkata mana-mana individu yang mempunyai maklumat lanjut berhubung kejadian ini boleh berhubung dengan mana-mana balai polis terdekat atau berhubung terus dengan pegawai penyiasat kes, ASP Mohd Radzee Jamudi, di talian 019-665 5811. – Bernama


PEMBELA adakan kunjungan muhibah ke SPRM

BANGI, 7 Muharram 1442H, Rabu – Pertubuhan-Pertubuhan Pembela Islam (PEMBELA) mengadakan kunjungan muhibah dengan Suruhanjaya Pencegahan Rasuah Malaysia (SPRM) di Putrajaya, hari ini.

Pertemuan itu diketuai Pengerusi PEMBELA, Haji Aminuddin Yahaya dan diwakili sendiri oleh Ketua Pesuruhjaya SPRM, Datuk Seri Azam Baki dan Pengerusi Lembaga Penasihat SPRM, Tan Sri Abu Zahar Ujang.

Menerusi pertemuan itu, Haji Aminuddin berkata, PEMBELA – yang mewakili 300 NGO Islam – merancang  mengadakan lebih banyak program dan sesi penerangan dengan SPRM dalam masa terdekat.

“Alhamdulillah, sesi ini sangat bermakna bagi kami kerana SPRM adalah sebuah institusi penting buat negara dan kita komited dalam segala usaha untuk membantera rasuah dan memelihara integriti negara.

“Semoga SPRM terus maju jaya menjalankan tugasnya membanteras rasuah untuk negara yang tercinta ini,” katanya dalam kenyataan, hari ini.

Selain SPRM, PEMBELA sebelum ini pernah mengadakan kunjungan sama dengan Kementerian Dalam Negeri dan Yayasan Dakwah Islamiah Malaysia (YADIM).


KPM gagal dalam pelaksanaan dasar MBMMBI

Oleh Ainul Illia Meor Suzurudin

BANGI, 27 Rabiulakhir 1443H, Khamis – Ketua Wanita BERJASA Johor, Azizah Che Awang berpandangan Kementerian Pendidikan (KPM) gagal dalam pelaksanaan Dasar Memartabatkan Bahasa Malaysia Memperkukuh Bahasa Inggeris (MBMMBI) yang dimulakan sejak tahun 2010.

Beliau berkata, di kebanyakan sekolah, pelbagai program MBMMBI yang diadakan lebih menjurus kepada pemantapan bahasa Inggeris.

Malah, katanya, sesetengah sekolah turut menempatkan seorang koordinator atau guru bahasa Inggeris yang didatangkan dari Amerika Syarikat, United Kingdom, Australia dan New Zealand.

Katanya, bukan sedikit kos yang ditanggung KPM dan kerajaan ketika itu untuk membiayai guru-guru berkenaan.

“Lebih mengecewakan seolah-olah menafikan kebolehan guru-guru bahasa Inggeris dari tanah air sendiri,” katanya ketika dihubungi Ismaweb.net.

Dasar MBMMBI dilaksanakan untuk menggantikan Dasar Pengajaran dan Pembelajaran Sains dan Matematik dalam Bahasa Inggeris (PPSMI) di sekolah-sekolah, iaitu Tahun 1 hingga Tingkatan 5.

Ia memfokuskan usaha memartabatkan bahasa Melayu dan memperkukuh bahasa Inggeris bagi melahirkan masyarakat yang mampu berkomunikasi dengan berkesan, bersatu padu serta dapat menjana daya saing hingga ke peringkat antarabangsa.

Sementara itu, Azizah menyambut baik usaha berterusan Dewan Bahasa dan Pustaka (DBP) di dalam memperkasakan bahasa Melayu.

Pun begitu, beliau berkata, jika tiada penguatkuasaan daripada pihak kerajaan maka segala usaha murni agensi seperti DBP ini akan terpencil.

“Jika muncul pun hanya ketika bulan Bahasa atau Bulan Membaca Kebangsaan,” katanya.

Terdahulu, Perdana Menteri, Datuk Seri Ismail Sabri Yaakob menegur agensi kerajaan, swasta, serta GLC supaya dapat menggunakan bahasa Melayu yang merupakan bahasa kebangsaan dalam segala urusan termasuk mesyuarat dan persidangan.